Azkoitiko Plaza Ondo jubilatuen elkarteak irteera egingo du ekainean Kantabriara

Ekainaren 21erako antolatu du herriko jubilatuen elkarteak irteera Kantabriako Noja eta Islares herrietara (Espainia). Gaur zabaldu dute izena emateko epea, eta irekita egongo da ekainaren 14ra bitartean.

Plaza Ondo jubilatuen elkarteak irteera bat antolatu du datorren hilerako. Ekainaren 21ean, Noja eta Islares herriak (Espainia) bisitatuko dituzte, eta gaur, asteartea, zabaldu dute irteeran parte hartu ahal izateko izen-emate epea.

Ekainaren 14ra bitartean egongo da irekita izen-ematea. Plaza Ondok Kultur Etxeko bigarren solairuan duen bulegoan eman beharko da izena, astearteetan, asteazkenetan eta ostegunetan, 10:30etik 12:00etara. 40 euro ordaindu beharko da izen-ematea.

Irteera egunean 08:00etan abiatuko dira autobusez Aizkibel liburutegiaren paretik. Noja eta Islares ezagutuko dituzte herritarrek, baina aurrez Ajo herrian egingo dute hamarretakoa. Partaide bakoitzak eraman beharko du hamarretakoa, eta edaria Plaza Ondo elkarteak eskainiko du. Bazkaria Islaresen egingo dute, 14:30ean.


Lopez-Erkiaga izan dira errebantxako garaileak

Igande arratsaldean jokatuko dute zesta-puntako errebantxa Aitzuri pilotalekuan, eta oraingoan Lopez-Erkiaga nagusitu ziren Osa Goikoetxea-Lekerikaren aurka, hiru setetan (15-11, 11-15, 3-5). Gisa horretan, Lopezek Mexikoko eta Gernikako arantza atera ahal izan du.


Doan nahi dute, «lohitu» dadin


[GUTUNA] Beste bide bat hartu behar da

Tomas Etxabek honako gutun hau bidali du webgunean argitaratzeko.

“Burua ere entregatzea ez al da gehitxo izango”. Hitz hauekin bukatu zuen hirugarren bertsoa Amets Arzallusek koronabirus eta txerto kontua hizpide hartuta. Txaloak jo zituzten bertaratzeko aukera izan zutenek, denak txertatuak, txertatu gabeek ez zutelako izan sartzerik.

Guzti honek islatzen du egoki egun, gizartean orohar, gertatzen ari dena. Txertatu ez denak, delako pasea ez duelako, ezin du legez edo aginduz, pertsonak pilatzen diren tokietara joan, edo, behintzat toki askotara joan. Adibidez: zineak, antzerki saioak, tabernak, kirol saioak, bilera zabalak,…

Esperientziak dio, aurrez hori esaten ez bazuten ere, txertatu dena kutsatu daitekeela, kutsatzen da tamalez. Baina, hala nola, txertatu gabeak dira arduragabeak, kutsadura areagotzen dutelako. Hau horrela da? Esan daiteke denok garela kutsadura bide. Txertatu gabeak ere osasun zaleak dira, gutxienez besteak hainbeste.

Bada zerbait gehiago honen atzean, ezkutuan dabilena eta esaten ez digutena, eta presaka dabiltza lortu nahian. Zer da lortu nahi dutena? Nik garbi daukat: herritarrak kontrolatu goitik behera. Huxley ibili zen 1930ean mundu zoriontsua “opa nahian”.

Nortzuk dira? Gutxi batzuk, inbertsio fondo nagusiak maneiatzen dituztenak bereziki. Hori dio Alfonso Longo ingeniari sozialak. Aipatu daitezke Rockefellertarrak, Rothschildtarrak, George Soros edo Bill Gates. Baina, adi izen honi, Larri Fink, BlackRock megafondoko burua.

Lehen mendean eta geroago ere, erromatarrak egin ziren inguru guzti honen jabe. Hemen ere, Iberiar penintsulan, kartagotarrei gailendu ostean, Ibero herriak –euskaldunak berak– menderatu zituzten. Azken gatazka Numantziakoa da. Nerontxiki gehiegi dabil gure artean. Baina aizu, hemen gaude oraindik eta erromatarrek ere burumakur bukatu zuten. Hori bai, sarraski ugari egin eta gero.

Osasuna hartu dute gai nagusi bezala, eta lortu dute, hein handi batean behintzat, herritarrak aurrez aurre jartzea, eta hor gure ahuldadea dago eta gutxi horien garaipena.

Ametsi txertatutakoen txaloak; Donostian, pasa den abenduan jende uholdea kalean, txertorik ez, paserik ere ez, oihukatzen. Txertatuak eta txertatu gabeak elkarrekin, muturrekorik gabe, askatasuna. Muturrekoa menperatzailen ikurra da, ez da eraginkorra, hori saldu badigute ere komunikabide nagusiek.

Honekin bukatzean beste zerbait aterako digute. Gauza da beldurra igorri eta mendean hartu. Presa handiak dituzte, agian eskuartean lehertuko zaie. Gure ahaleginak hortik joan behar du. Beste gizarte eredu bat sortu beharrean gaude. Hau ez da gurea. “Maitasuna, maitasuna, munduaren salbatzaile, ikara eta beldurra, denoren izorratzaile”.


Lointek eta IDK Euskotren taldeek jokatuko dute Euskal Kopako finala

Atzoko finalerdietan sailkatu ziren talde biak. Finala bihar, 12:00etan, jokatuko dute Landako kiroldegian.

Euskal Herriko saskibaloirik onenaren erdigune da egunotan Durango. Atzo Euskal Kopako finalerdiak jokatu zituzten Landako kiroldegian. Lehenengo partiduan IDK Euskotren taldeak ezustekoa eman zuen Kopako azken hiru aldietako txapelduna den Kutxabank Araski kanporatuta: 66-64. Bigarrenean Lointek taldea sailkatu zen Tarbes taldea 55-51 menderatuta. Markagailuek erakusten duten moduan, partidu biak oso lehiatuak izan ziren.

Beraz, bihar 12:00etan hasiko den finalean Gipuzkoako IDK Euskotren eta Bizkaiko Lointek taldeek neurtuko dituzte indarrak Landako Kiroldegian. Hirugarren eta laugarren postuak erabakitzeko neurketa 18:00etan jokatuko dute.


Gaztainei buruzko tertulia

Gaztainari aitortza egiteko eskultura inauguratuko dute Eltzia pareko berdegunean eta horren aurretik beste bi ekitaldi egingo dituzte gaztainaren bueltan: hilaren 19ko txangoa eta gaurko hitzaldia. Etorriko dira: Joseba Ibargurengoitia (Euskal Herriko hazien sarea) eta Beñat Itoiz (Euskal gaztain etxea)


Intzako pilotariek lehen fasea emaitza ezberdinekin amaitu dute

Gipuzkoako Ezker Hormako eta Errendimendu mailako txapelketetako lehen fasea amaitu da. Hilaren 11n eta 12an, alebin kategoriako banakako zein jubenil mailako bikotekako azken neurketa jokatu zituzten Intza Kirol Elkarteko pilotariek. Michelin kirol guneko pilotalekuan, Zizurkilen eta Lazkaon izan zituzten neurketak. Lasarte-Oriako ordezkariek zorte ezberdina izan zuten

Txikien lehiak eman zion hasiera Michelin kirol guneko pilotalekuan jokatu ziren norgehiagokei. Oier Jauregik Txapagaineko Agirre izan zuen aurrez aurre. Partida borrokatua izan zen eta lehen zatia 5-8 galdu zuen arren, bigarrenean eta hirugarrenean aurkaria gainditu zituen (8-3 eta 4-1).

Bigarren neurketan, ordea, bestelakoa izan zen emaitza. Jubenil kategoriako Olazabal-Elosegi bikoteak ezin izan zuen Gazteleku gainditu. Herriko pilotariek jardun irregularra izan zuten eta hortaz baliatu ziren aurkariak gailentzeko; 7-22 amaitu zen partida.

Lazkaon izan zen alebin I. mailako buruz burukoan ere ez zuen zorterik izan Huizi-Fernandez taldeko kideak. LAPKEko Izagirre 8-4 eta 8-4 gailendu zen. Zizurkilen ere Intzako alebin II. kategoriako Maiz-Lasa bikoko ordezkariak ezin izan zuen Ziotzako Ezkioaga garaitu (8-1 eta 8-5).

Bestalde, Itxaso Iparragirrek eta Markel Lopezek osatutako bikoteak atseden izan zuen. Jose Felix Solano Intzako arduradunak jubenil I. mailako bikoteak txapelketa utzi behar izan duela era jakitera eman du: "Haritza Diaz de Gereñuk eskuetan arazoak izan ditu eta bi neurketetan ezin izan ginen aurkeztu. Beraz, lehiaketatik kanpo geratu ginen".

Bestelako lehiak

Gauzak horrela, sailkapenen arabera, Intzako Oier Jauregik bakarrik egingo du aurrera Errendimendu mailako Gipuzkoako txapelketan; bere multzoko bigarren sailkatu da. Alebin kategoriako gainerako pilotariak Mendialdeko txapelketarako sailkatu dira.

Jubenil mailako bikotea, aldiz, Ezker Hormako txapelketatik at geratu da. Alabaina, kategoria horretako pilotariek ez dute atseden askorik izango; bestelako lehiaketak hasiko dira eta. Hilaren 19ko asteburuan, esate baterako, Peru Urdanpilleta jubenilak Ezker Hormako banakako lehen jardunaldia jokatuko du. Eta aurki jubenilek bikotekako zein banakako trinketeko txapelketari aurre egingo diotela aurreratu du Intzako arduradun Solanok.

Kirol elkarteko prestatzailea denboraldi hasiera honetan pilotariek egindako lanarekin pozarren dago: "Ederki jardun dira. Iparragirre-Lopez bikoaren kasuan, bi neurketa galdu dituzten berdinketa hausteko azken zatian. Jubenil 1. mailako bikotearena ere pena izan da".


Amurriotik Gasteizera doan autobusak atzerapenekin funtzionatzen duela salatu dute berriro

Arabako Foru Aldundiko Alavabus enpresak azaldu du urriaren 30ean sartuko direla indarrean aldaketak egoera zuzentzeko asmoz.

Gaur Leticia Jimenez Ahal Dugu alderdiko Amurrioko alkategaiak berriz salatu du 07:40ean Gasteizera doan autobusa berandu heldu dela herrira. Berak Arabako hiriburuan lan egiten du eta zerbitzuaren ohiko erabiltzailea da.

Jimenezek azaldu du 25 minutu berandu agertu dela garraio publikoa eta horrek ibilgailu pribatua hartzera derrigortzen dituela hiriburuan lan egiten duten beharginak.

Alavabus enpresak berak sare sozialen bidez erantzun dio amurrioarrari eta konpainiak onartu du atzerapenak gertatzen ari direla, erabilera areagotu delako.

Halaber, enpresak adierazi du aldaketak egingo dituztela hori ekiditeko. Zehazki, urriaren 30etik aurrera zenbait ordutegi aurreratuko dituzte. Barkamena ere eskatu du Alavabusek.

Ez da lehenengo aldia Jimenezek publikoki adierazten duela zerbitzua ez dela behar den moduan betetzen. Hain zuzen, irailaren amaieran zabaldu zuen hamabost bidaiari Amurrion geratu zirela autobusean tokirik ez zegoelako.

Kasu horretan ere Arabako Foru Aldundiak zerbitzua indartu zuen, baina Jimenezek eurak zalantzan jarri zuen eraginkorra izango ote zen neurria.


Antzerkia: "Etxerik txikiena"

“Etxerik txikiena” antzezlanak haur errefuxiatuek bizi duten ziurgabetasunaz hitz egiten du; euren sorlekua utzi behar dute norakoa zein duten jakin gabe. Deserrotzeaz eta zaurgarritasun-egoeretan pertsonen arteko harremanek duten garrantziaz hitz egiten du. Norberaren etxebizitza segurtasunez eta lasaitasunez bizitzeko tokia bada, zein da horretarako unitaterik txikiena? Baliteke besarkada bat izatea etxerik txikiena...

Sarrera: 6 euro


Aste honetako eskuz pasakako partidak

Oiartzungo XI. Eskuz Pasaka Txapelketa aurrera doa. Txost klubak aste honetan jokatuko diren partiden berri eman du. Bihar (hilak 13) eta etzi (hilak 14) izango dira partidak, 18:00etan hasita, kontzejupean. Hona kartelera:

Asteazkena:

Bergara-Iradi / Caetano-Etxeberria

Aranburu-Lizarazu / Ugalde-Ugalde

Leonet-Olaiz / Noble-Aranburu

Osteguna:

Bergara-Iradi / Iturain-Oiartzabal

Iriarte-Zalakain / Mitxelena-Azpiroz

Marin-Beaumont / Flores-Bergara

Etxabe-Etxabe / Noble-Aranburu


Iberdrolak ez dizkio industriari prezioak igoko, Espainiako Gobernuak mozkinak murrizteari uko egiten badio

Elektrizitatearen salneurria ez aldatzeko konpromisoa hartu du konpainiak, industriaren lehiakortasunari kalterik ez egiteko, "beti ere ekoizpen elektrikoari zergekin kalte egiten ez badiote".

Iberdrolako kontratuak berrituko dizkie industriako bezeroei, kostuekin arazorik ez izateko, beti ere Espainiako Gobernuak handizkako merkatuan mozkinak murrizteari uko egiten baldin badio.

Konpainiak ohar batean azaldu duenez, elektrizitatearen salneurria ez aldatzeko konpromisoa hartu du, industriaren lehiakortasunari kalterik ez egiteko, "beti ere ekoizpen elektrikoari zerga kaltegarriekin kalte egiten ez badiote".

Gasaren eta CO2aren salneurri garestiak direla eta energia berriztagarriek merkatuan lortzen duten etekina murrizteko lege-dekretua eta legea atzera botatzeko eskatu dio Iberdrolak Exekutiboari.

Ignacio Sanchez Galan Iberdrolako presidenteak esan duenez, "ongi egin ez dena zuzentzeko eta akordio batera heltzeko Gobernuaren borondatea egiaztatu da".

Lege-dekretuan eta legean beharrezko aldaketak egitearen alde agertu da gaur Iberdrola, "baita atzera botatzea ere".

Iberdrolaren hitzetan, industriarekin adostutako prezioak aurten mantentzeak Espainiako industriari 2.000 milioi euro aurreztu dizkio, nahiz eta argindarraren salneurriak gora egin.

Era berean, enpresa elektrikoek argindarraren garestitzetik etekinik atera ez dutela ziurtatu du konpainiak; guztiz kontrakoa, gas naturalaren prezioaren kostu "neurrigabeak" jasan dituztela.

Iberdrolaren ustez, "Gobernuak bi hanka-sartze zuzendu behar ditu, errege-dekretua eta legea, segur aski informazio faltagatik aurrera eraman zituztelako".


Hiriko azpiegitura berdearen azterketan desorekak topatu dituzte Abando eta San Frantzisko auzoetan

EHUn egindako azterlan batean, indize bat definitu dute hiriko espazio berde eta urdinek ematen dituzten hiru ekosistema-zerbitzuren eskaintzaren eta eskariaren arteko desorekak ebaluatzeko eta etorkizuneko plangintza-prozesuetako helburu espezifikoak zehazteko. Bilbon aplikatu dute metodologia, eta, emaitzen arabera, lehentasuna eman behar zaie Abando eta San Frantzisko auzoei. Ibone Ametzaga Garapen iraunkorrari eta Ingurumen Hezkuntzari buruzko Unesco katedrako ikerlariak ekarri dizkigu xehetasun guztiak.

https://bilbohiria.com/docs2/2021/ibaizabal/210907_ibone_amezola.mp3

Deskargatu hemen.


Barrakak bueltan dira

Jairik izan ez arren, jaietan izan ohi diren barrakak bueltan dira. Iaz ez zen izan baina aurten bai: Gasteizen, Donostian eta atzotik Bilbon ere hiriko hainbat lekutan barreiatuta ageri dira.


Eskozian doan emango dituzte hilekoari lotutako produktuak

Erabaki hori hartu duen lehen herrialdea izan da munduan. Ikerketek erakutsi dute oinarrizko produktu horiek erosteko diru arazoak izaten dituztela emakume gazte askok, baita estigma ere.

Eskoziako Parlamentuak aho batez onartu du hilekoari lotutako produktuak doan izan daitezela. Orain, eskualdeen eta udalen ardura da bermatzea tanpoiak eta konpresak, besteak beste, eskura egongo direla «behar dituzten pertsona guztientzat». Monica Lennon laboristak eraman zuen proposamena parlamentura, eta 2016an hasi zuen «pobrezia menstrualaren» kontrako kanpaina.

Lennonen esanetan, legea «praktikoa eta aurrerakoia» da, eta ezin zitekeen gehiago atzeratu, koronabirusaren krisiak agerian utzi baitu «inoiz baino beharrezkoagoa» dela produktu horiek emakume guztien esku egotea.

Azken urteetan, legearen aldeko kanpainan, pobrezia menstruala salatu dute: diru gutxi duten andreek ezin dituztela oinarrizko produktu horiek erosi. Batez beste, hilean bederatzi euro gastatzen dituztela ikusi dute hainbat ikerketatan.

Young Scot etxeak 2.000 pertsonari baino gehiagori egin zion galdeketa batean jakin zuten Eskoziako ikastetxe eta unibertsitateetako lau parte hartzailetik batek arazoak izan dituela produktu horiek lortzeko. Ikerketaren arabera, Erresuma Batuko ikasleen %10ek ezin izan dute menstruazio produkturik erosi; %15ek arazoak izan dituzte ordaintzeko; eta %19k behar bezain egokia ez den produkturen bat erosi dute prezioa dela eta.

Diru arazoa da askorentzat, eta estigma kontua ere bai, gehienentzat. 14 eta 21 urte arteko nesken %71k lotsaz erosten dituzte hilekorako produktuak. Hezkuntzan ere badu eragina: inkestan parte hartu dutenen erdiak noizbait ez dira eskolara joan hilekoarengatik.

Neurria onartu dutenez gero, Eskoziako 32 eskualdeek erabaki beharko dute zer-nolako moldaketak egingo dituzten legea betearazteko. Eskatu diete «behar dituzten guztiei» emateko produktuak, «aski erraz» eta «aski duin».

Lehenago ere, Eskozia munduko lehen herrialdea izan zen menstruazio produktuak doan jartzen eskoletan eta unibertsitateetan. Neurri hori herritar guztiengana zabaltzeak zalantzak sortu izan ditu, eta gobernuak atzera bota zuen hasieran, «kezka handiak» zituelako funtzionamenduaren inguruan. Zuzenketa batzuen ondoren, alderdi guztiek onartu dute.

Eskoziako Gobernuak 5,8 milioi eurorekin sustatuko du legea, eta udalen esku utzi ditu beste lau milioi eta erdi, leku publikoak banaketarako prestatzeko. Zenbait taberna eta jatetxetan hasiak dira produktuak banatzen.


Irundarrek agur esan diote Espainiako Kopari

Irungo taldeak galdu egin du Ademarren aurka finalerdietan, Madrilen. Oso garesti ordaindu ditu partidan izan dituen gorabeherak.

Espainiako Koparekin adiskidetu nahian iritsi zen Bidasoa Madrilera, eta lehiaketa horrekin bakean geratu gabe bueltatuko da Irunera (Gipuzkoa). Atera zuen lehenbiziko arantza, finalerdiak azkeneko aldiz jokatu eta 25 urte geroago finalaurrekoetara iritsita. Txapeldun izan zen orduko hartan, baina oraingoan, erdibidean geratu da, finalaren atarian. Ademarrek kanporatu du. Leongo (Espainia) taldeak 26-30 irabazi dio gaur, eta lehiaketatik kanpo utzi du.

Merezita jokatuko du Ademarrek finala, Bidasoa baino gehiago izan baita. Erregularragoa izan da batez ere, partida hasi eta buka. Irundarrak, ordea, gorabeheratsu aritu dira, eta une onak baino gehiago izan dituzte txarrak. Horrek desorekatu du neurketa Espainiakoen alde. Alferrikakoa izan da oraingoan Jose Manuel Sierraren lan eskerga. Final-laurdenetan egin bezala, bikain aritu da Bidasoako atezain beteranoa: hamahiru geldiketa egin ditu. Harengatik izan ez balitz, lehen zatian jadanik oso maldan gora izango zuen norgehiagoka Jacobo Cuetarak entrenatutako taldeak. Izan ere, 21. minutuan, lau gol zen aurretik Ademar (8-12), eta Bidasoa jokalari bat gutxiagorekin zegoen. Aurkariaren kontraerasoa min handia ari zitzaien egiten irundarrei. Baina hortxe azaldu da Sierra, atea horma bilakatzeko. Horrek taldekideak hauspotu ditu, eta defentsan sendo eta erasoan eraginkor arituta, buelta eman diote neurketari: 14-13.

Parekatua hasi da bigarren zatia, baina pixkanaka berriro hasi da desorekatzen Ademarren aldera. Gauzak zail jarri zaizkio berriro Bidasoari. Bi gol jarri da atzetik (16-18), baina beste behin, Sierrak eutsi du Bidasoa. Baina hezur-haragizkoa da Sierra, ez makina, eta hirugarren ahaleginean lortu du aurkariak helburua: zortzi minutuz izan du Bidasoa golik sartu gabe, eta, horri esker, lau golen aldea lortu du (18-22).

Ordu laurden falta zen. Arriskatu beharra zuten irundarrek. Halakoetan saria edo zigorra jaso daiteke, eta bigarrena jaso dute. Hala, Bidasoaren presak baliatuta, Ademarrek sei golen zuloa egin du lau minutu falta zirela: 22-28. Akabo lehia, eta akabo 25 urte geroago finala jokatzeko ametsa. Koparekin bakeak egin gabe itzuliko da etxera Bidasoa.


Kukuarri Astean murgildu dira oriotarrak

Larunbatean elizako pareta eskalatzeko aukera izango da. (Aiora Larrañaga/Hitza)

Herriko plazan slickline praktikatuz eman zioten hasiera astelehen arratsaldean Kukuarri Asteari, eta igandea bitartean makina bat jarduera antolatu dituzte Talai Mendi elkarteko kideek. Kukuarri Egunarekin biribilduko dute astea, igandean; 11:00etan elizkizuna izango da tontorrean, eta ondoren, salda eta pintxo beroak dastatzeko aukera. EGITARAUA

Maiatzak 27, gaur. -19:30ean, Salatxo aretoan, Valley uprising filma.

Maiatzak 28, bihar. -17:00etatik 19:30era, eskulanak haurrentzat Talai Mendiren lokalean.

Maiatzak 29, ostirala. -19:00tan, Talai Mendiren lokalean, elkarteak iaz egindako irteeren ikus-entzunezkoa.

Maiatzak 30, larunbata. -16:00etatik 19:30era, kiroldegiko rokodromoan, haurrentzako eskalada saioa. Ordu tarte berean, eliza, hango paretean eskalatzeko eta yumareatzeko aukera.

Maiatzak 31, igandea. -Egun osoan, Kukuarri Eguna.


% 29,1 jaitsi da etxebizitzen salerosketa martxoan Nafarroan

Interes-tasen igoerak eta inflazioak salerosketa geldiarazi du 2022ko hilabete beraren aldean.

Etxebizitzen salerosketak martxoan % 29,1 egin du behera Nafarroan urte arteko tasan, Nafarroako jabetza-erregistroetan inskribatutako etxebizitzen salerosketa 572 eragiketatara iritsi da. Interes-tasen igoerak eta inflazioak markatutako testuinguru batean adierazlea bi hilabetez jarraian negatiboan pilatzen ari da eta Estatuko jaitsiera esanguratsuena jasan du. Halaber, hipoteken igoerak etxebizitzen erostea geldiaraztea eragin du Nafarroan.

Salerosketa bidez eskualdatutako etxebizitzen % 89,9 libreak dira, eta aurreko urteko hil beraren aldean % 24,6 jaitsi dira. Etxebizitza babestuen salerosketa, aldiz, % 53,6 jaitsi da azken urtean. Salerosketako etxebizitzen egoeraren arabera, % 69,2 erabiliak dira, eta urteko baliotan % 17,5eko jaitsiera erregistratu da. Etxebizitza berrien salerosketa % 46,2 jaitsi da 2022ko hil beraren aldean.

Martxoan 3.331 finka inskribatu ziren Foru Erkidegoko jabetza-erregistroetan, duela urtebete baino % 11,2 gutxiago; landa-finkak % 6,5 jaitsi ziren eta hiri-finkak % 13,3. Martxoan erregistratutako salerosketen % 82,2 hiri-finkei dagozkie, eta % 17,8 landa-finkei. Hiri-etxebizitzen kasuan, % 57,3 etxebizitzen salerosketak dira.


'Ia dena: adimen artifiziala sorkuntzan' jardunaldia egin zuten larunbatean

Larunbat goizean, 50 lagun inguru bildu ziren Dinamoan, adimen artifizialak sorkuntzan eduki dezakeen eraginaren inguruan hausnartzeko. Hainbat adituren hitzaldiez eta mahai inguruaz gozatu zuten horiek, eta arratsaldean adimen artifizialaren inguruan sortutako filmez eta telesailez aritu ziren.

Giro jatorrean, jendearen parte hartzearekin eta ikuspegi teknikotik haratago ikuspegi kritiko bati bide emanez egin zuten zapatuan, Ia dena: adimen artifiziala sorkuntzan jardunaldia. 50 lagun inguru bildu ziren Dinamoa sormen gunean, eta horiek hainbat adituren hitzartzeez gozatu ahal izan zuten.

10:00etan eman zioten hasiera jardunaldiari, Igor Leturiaren hitzartzearekin. Jarraian etorri ziren Rosa Basagoitirenak eta Martin Etxaurirenak. Atsedenaren ostean, mahainguruaren txanda izan zen, Irati Berasategi, Gorka Azkune, Aitzpea Lezaola eta Iñigo Martinez Peña hizlariekin. Adimen artifiziala ikuspegi ezberdinetatik lantzeko aukera eman zuen goizak, zientziatik, antropologiatik eta filosofiatik, besteak beste. Adimen artifizialaren gaitasunak aztertu eta horiek zalantzan jartzeko aukerarik ere izan zen.

Arratsaldeko saiorako hitzordua Soreasu antzokian izan zen. Gaizka Izagirrek adimen artifizialaren gaia landuz sortu diren hainbat filmen eta telesailen inguruko erreferentziak eskaini zituen, lehenik. Jarraian, Her filma ikusteko aukera izan zuten hara joandakoek, eta horrekin eman zioten bukaera jardunaldien barruko egitarauari.


Minutuen zama, markagailuan nabari: Lointeken porrota Gironan

Lointek Gernika Bizkaiak 65-49 galdu zuen Spar Uni Gironaren kontra galdu zuen Fontajau kantxan, Emakumezkoen Endesa Ligako bosgarren jardunaldiko partiduan. Aurkari sendoa topatu zuten lehendabiziko minutuetatik Anna Montañanaren jokalariek: lehiaketako lidertzan daude, jokatutako partidu denak irabazi dituzte, eta ligako talderik sendoena dira. Entrenatzaile valentziarrak ohiko boskotea kantxaratu zuen partiduaren hasieran, eta formazio horren hautaketak lehendabiziko minutuetatik fruitua eman zuen: Lointek 4-12 aurreratu ziren markagailuan. Partidu hasiera horretan, besteak beste, Sandra Igerabide nabarmendu zen.

Gernikak aurpegia erakutsi zion Gironari, eta azken horrek ohiko estrategiari eutsi zion, bere jokoa kantxako puntu zehatz batzuetan oinarritzea, horietatik abiatuz min egiteko. Baloiak erdialdetik kanporantza egiten zuen bakoitzero, Binta Drammeh eta Rebeka Gardner moduko jokalariak nabarmentzen ziren, hala nola, urruneko jaurtiketetan. Markagailuak berdintasuna erakutsi zuen lehen laurdenean, eta bazirudien Gernikaren plana ondo abiatu zela: 11-17.

Argazkia: Gernika KESB.

Plan hori argi eta garbi edukitzea, hain zuzen ere, zutabe izan zen Lointekentzat. Jokalari denak seguru agertu ziren uneoro, eta konponbidea topatu zioten partiduan suertatu zitzaien edozein egoera arriskutsuri. Kataluniarrek, beren aldetik, arazoak eduki zituzten erasoaldiak antolatzerakoan, eta kostatu egin zitzaien partiduaren erritmora egokitzea. Dena dela, defentsa lanak sendotzeagaz batera, norgehiagokan sartuz joan ziren, eta kontraerasoak baliatu zituzten puntuak poltsikoratzeko eta 20-19koagaz markagailua iraultzeko.

Azken partiduetako dinamiketan bezalaxe, minutuek aurrera egin ahala, Lointeken mailak eta transmititzen zuen irudiak behera egin zuen Gironan. Hiruko jaurtiketa bat saskiratu zuen Maria Araujok, etxekoak 25-19 aurreratuz; Gardnerrek aldea handitu egin zuen. Bederatzi minututan, Lointekekoek puntu bi baino ez zituzten lotu, eta 27-22ko markagailuagaz joan ziren aldageletara.

Argazkia: Gernika KESB.

Beherakada. Atsedenaldiaren ondoren, Spar Gironak baloiak barnealdera bidali zituen atzera, Lointeki inguru horretatik min egiteko. Montañanarenek, ladiz, Laura Spreafico baliatu zuten, 32-24koagaz, partiduari eutsi ahal izateko. Dena dela, Binta Drammeh agertu zen orduantxe, beharbada, ligako egungo jokalaririk sasoikoena. Drammehek aldea hamar punturaino eroan zuen. Oro har, Gironaren distantzia luzeko jaurtiketek kaltetu zuten gehien Lointek; 51-34 amaitu zuten hirugarren laurdena.

Puntuazio horregaz eta laugarren laurdena hasteagaz batera, hain zuzen, partiduko markagailua blokeatu egin zen. Aldi horretako lehendabiziko hiru minutuetan bi taldeetako bat ere ez zen gai izan markagailuan puntuak egiteko. Azken txanpan, Gernikakoek erasoaldietan arriskatzeari ekin zioten, eta horrek defentsa lerroak zaurgarri geratzea ekarri zuen. Gironak ez zuen aukera alferrik galdu, eta defentsako zulo horiek aprobetxatu zituen, azken minutuetan hainbat puntu eskuratzeko. Azkenean, ligako talderik sendoenak garaipen borrokatua baina, era berean, nahiko erosoa poltsikoratu zuen etxean: 65-49.

Argazkia: Gernika KESB.

Chanel Mokangoren debuta. Gironaren kontrako partiduko alderik itxaropentsuena Lointek Gernika Bizkaiaren azken fitxaketa, Chanel Mokango pibot kongotarra, kantxan jokatzen ikustea izan zen. Mokango, hain zuzen, taldeko protagonistetako bat izan zen, batez ere, jokaldiak amaitzerakoan eta betiere saskiratzeei dagokienez. Keyona Hayes taldetik atera eta Nogaye Lok lmin hartu ostean, taldearen barneladeko jokoa indartzeko helburuagaz iritsi da Mokango Malostera. Gainera, Emakumezkoen Endesa Liga oso ondo ezagutzen du Kongokoak; Leganesen, Zamaraten edota Campus Prometen jokatu izan baitu. Horrez gain, liga turkiarreko jokalari azpimarragarrienetako bat ere izandakoa da Mokango: liga horretako Elazig taldeagaz batezbesteko 5,9 puntu eta 8,8 errebote egindakoa da.

Partiduen zurrunbiloak aurrera darrai Lointek Gernika Bizkaiarentzat. Emakumezkoen Endesa Ligako eta EuroCup Women txapelketako norgehiagokak uztartzen ari dira denboraldi hadieran, eta horrek partidu karga handia edukitzea ekarri die. Hurrengo partidua eguaztenean jokatuko dute, etxean, Umana Reyer Venezia taldearen kontra. Italiarrak EuroCup Womeneko H multzoko taldeetako bat dira. Multzokako faseko bigarren partidua izango da Montañanarenentzat, eta “irabazteko asmoz” kantxaratuko dira, Rutronik Stars Keltern talde alemaniarraren kontra 69-73 irabazi ondoren.


Laudiok merkataritza, ostalaritza eta enpresa txikien errotulazioan euskararen erabilera sustatzeko diru-laguntza programa berri bat deitu du

Gehienez 350 euroko diru-laguntza jaso ahal izango da elementu bakoitzeko, kontuan hartuta errotulu-euskarriaren kostuaren zerga-oinarriaren ehuneko 70ekoa izango dela errotulua euskara hutsean badago, eta ehuneko 35ekoa euskaraz gain beste hizkuntza bat erabiltzen bada.

Laudioko Udalak dirulaguntza deialdi berri bat jarri du martxan herriko merkataritza, ostalaritza eta zerbitzu enpresa txikietan euskara errotulazioan txertatzea sustatzeko.

Aurreko urteotan bezala, diruz lagundu beharreko lanak negozioa identifikatzeko errotulu orokorrak, toldoak, ibilgailuak edo atari-plakak izango dira. Horrela, elementu bakoitzeko 350 euroko diru-laguntza jaso ahal izango da gehienez, kontuan hartuta errotulu-euskarriaren kostuaren zerga-oinarriaren ehuneko 70ekoa izango dela errotulua euskara hutsean badago, eta ehuneko 35ekoa euskaraz gain beste hizkuntza bat erabiltzen bada.

Eskaera

Deialdi honetan parte hartu ahal izateko, inprimaki bat bete beharko da, udalaren webgunean dagoena:

https://www.laudio.eus/doc/subvencionyconcurso/euskara/2021/2021_Rotulacion-Solicitud.pdf

Eskabideak aurkezteko azken eguna 2021eko azaroaren 5a izango da, eta informazio gehiago nahi izanez gero, deialdi osoa kontsulta daiteke (https://www.laudio.eus/doc/subvencionyconcurso/euskara/2021/2021_Errotulazioa-Deialdia.pdf) edo Hizkuntza Normalkuntza eta Nortasun Zerbitzura jo.


Belarretan musikaz gozatuz

[caption id="attachment_108365" align="aligncenter" width="300"] Perlak taldeak Musika Parkean jaialdian parte hartuko du. (Egilea: Perlak)[/caption] Belarra zapaldu eta musikaz gozatzera gonbidatu nahi dituzte zarauztarrak eta bisitariak gaur 19:00etatik aurrera, Musika Parkean egitasmoa iritsiko baita Zarautzera. Abuztuan ospatzekoa zen musika jaialdia, baina eguraldi txarraren ondorioz irailera atzeratu zuten kontzertu sorta. Gaur arratsaldean abiatuko dute saioa Azken Portuko parkean, eta hainbat musika estilo entzuteko aukera izango da bertan, herritar guztien gustuak asetzeko asmoz. Horregatik, Perlak eta Rural Zombis musika taldeak eta Las Marines DJ-ak igoko dira oholtza gainera aurtengoan. Ekitaldia Donostiako La Salsera elkarteak antolatu du, Zarauzko Udalaren laguntzarekin. Urteroko egitasmoetan egin ohi duten bezala, Zarauzkoan ere nazioarteko lehiaketa bat antolatu dute. Aurtengo gaia kapelak izango dira, beraz, entzuleak kontzertuetara kapela berezi bat jantzita joatera animatu nahi dituzte Musika Parkean jaialdiko antolatzaileek. Izan ere, kapela elegante edo originalena daramanak Joco etxeko kristalezko edalontzi eder bat, bi pertsonentzako gosaria (kafea, zukua eta opila), eta 250 gramoko kafe-poltsa bat irabaziko ditu Kafe Lauok etxearen eskutik. Horretaz gain, kapelarekin bertaratzen diren lehenengo 150 lagunei Zarauzko Arrivati Izozki-dendak izozki bana emango die, pasa den urtean bezala. Iaz arrakasta Musika Parkean jaialdia Zarautzen antolatzen duten bigarren urtea izango da hau. Iaz abuztuan egin zen musika jaialdia Mollarrin, eta Lou Topet zarauztarrek eta MaderaCore getxoztarrek jo zuten; baita aurten ere bertaratzen direnen artean dantza giroa jarriko duten Las Marines DJ-ek ere. 300 bat lagun bertaratu ziren iaz, eta arratsalde arrakastatsu eta borobila izan zela nabarmendu zuten antolatzaileek. MUSIKA TALDEAK - Perlak. Post-punk musika egiten duen taldea 2013 hasieran sortu zen Zarautzen. Pixkanaka abestiak sortzen joan ziren eta lehenengo kontzertua Zarauzko 2013ko Udaberr Fest jaialdian eman zuten, Kupela tabernan. Urte amaieran estudioan sartu ziren eta lehenengo diskoa grabatu zuten zazpi abestirekin. Aurten, besteak beste UdaberriFest jaialdiko oholtzara igo dira Perlak. - Rural Zombis. Boskote gipuzkoarraren proposamenean, musikak gaur egungo elementuak eta duela hiru hamarkadako pop musikaren ukituak uztartzen ditu. -Las Marines. Maria eta Ines DJek osatzen dute. Txikitan gurasoen diskoetan miatuz eman zituzten lehen urratsak. Azkenaldian, hainbat estilotako musika jartzen dute; indie musikatik klubetako elektronikoraino doa beren errepertorioa. Mariak nahiz Inesek nabarmentzen dutenez, «gustuko dituzun gaiak jartzean dago gakoa».


Bayonne Live musika lehiaketa irabazi du Zestoako Rodeo taldeak

Baionako Le Magneto aretoan egin zuten lehiaketaren finala joan zen ostiralean, eta Rodeo izan da lehiaketaren seigarren edizioaren irabazlea, epaimahaiak hala erabakita. 900 euro eta ekainean Parisen egingo den Fête de la Musique nazioarteko jaialdian aritzeko txartela eskuratu ditu Zestoako musika taldeak.

Bayonne Live musika jaialdia irabazi zuen ostiralean Zestoako Rodeo taldeak. Hain zuzen ere, Baionako Le Magneto aretoan egin zuten lehiaketaren finala, eta Rodeo, Billiz eta Black Stream taldeek ordu erdiko kontzertu bana eskaini zuten bertan. Epaimahaiak hala erabakita, Rodeo izan da aurtengo edizioko talderik onena, eta taldeko musikari zestoarrek 900 euroko diru saria eta ekainean Parisen egingo den Fête de la Musique nazioarteko jaialdian kontzertua eskaintzeko txartela eskuratu zituzten.

Hainbat musika taldek parte hartu dute Bayonne Live musika jaialdiaren seigarren edizioan, eta epaimahaiak lehiaketara aurkeztutako dozenaka taldeetatik sei hautatu zituen bigarren faserako. Finalerdiak igarota, hiru taldek lortu zuten finalerako txartela, tartean Rodeok.


Hasi dira botoak kontatzen

Herritarrek hautes-mahaietan bozkatu eta posta bidezko botoak ere hautetsontzietan sartu ondoren, hasi dira botoak kontatzen. Lehenengo, udal hauteskundeetakoak hasi dira kontatzen eta ostean kontatuko dituzte aldundikoak. Dirudienez, parte hartzea 2019an baino txikiagoa izango da.


Bertso saioa, Erniarraitzek antolatuta

Amets Arzallus, Jone Uria, Alaia Martin eta Igor Elorza ariko dira kantari, Iker Iriarte gai-jartzailearen aginduetara. Informazio gehiago, hemen


138 kutsatze atzeman dituzte Nafarroan

Bezperako datuekin alderatuta, beraz, gora egin dute. Dena dela, duela astebeteko edo bi asteko zifrekin erkatuta, beheranzko joera nabarmena ikus daiteke.

Kutsatzeek gora egin dute berriro Nafarroan, bi egunez 100etik behera egon diren arren. Astelehen honetan 138 kasu atzeman dituzte, Foru Gobernuaren behin-behineko datuen arabera.

Zehazki, astelehenean 2.883 proba diagnostiko egin dituzte (bezperan baino 1.231 gehiago), eta horietatik % 4,8 positibo izan dira. Horrenbestez, positibotasun tasa berdin mantendu da.

Bezperan baino 58 kasu gehiago zenbatu dituzte, baina duela astebeteko edo bi asteko zifrekin erkatuta, beherakada nabarmena ikus daiteke: orduko hartan 53 eta 101 positibo gehiago atzeman baitziren, hurrenez hurren.

Caparroson zenbatu dituzte kasu gehien (zazpi), Iruñeko Txantrean bezainbeste. Barañainen sei positibo egon dira, eta Huarten, Martzillan eta Iruñeko Mendillorri eta Buztintzuri auzoetan, bosna.

EAE

Covid-19aren pandemiak egonkortze zantzuak eman ditu Euskadin, azken orduetan 723 positibo berri atzeman ostean, igandean baino 102 gehiago, eta positibotasun tasa aurreko egunekoaren mailan jarraitu du, nahiz eta ospitale-presioak handia izaten jarraitzen duen: ospitaleratzeak igo egin dira (93 gehiago azken orduetan), eta zainketa intentsiboetako unitateetan koronabirusarekin dauden gaixoak 157 dira, zazpi gutxiago.

Espainiako Estatuan, Osasun Ministerioak beste 16.402 kasuren berri eman du, eta guztira 3.005.487 dira kutsatuak pandemia hasi zenetik. Gainera, 766 pertsona hil dira azken 24 orduetan: 63.061 dira Espainiako Estatuan hildakoak.

Kontuan izan osasun agintariek koronabirusaren aurrean eman dituzten aholkuak. Albiste faltsuak zabaldu dira; beraz, agintariek emandakoei bakarrik egin kasu. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena eskuak sarri garbitzea dela. Ahoa estaltzeko maskarak derrigorrezkoak dira EAEn eta Nafarroan. Iparraldean, espazio publiko itxietan, garraio publikoan eta udalerri eta hiri nagusietan da derrigorrezkoa.


PSE-EEk kezka adierazi du berriro Arrantzale auzoko egoeragatik

Berriki, Hondarribiko PSE-EEk EAJren udal gobernuari eskaera bat egin dio: neurriak har ditzala Arrantzale Auzoan eta Maddalen Karrikan “nagusi diren zikinkeria eta zarata egoerei” aurre egiteko. Antza, inguru horietako bizilagunek aspaldi salatu zuten egoera, eta gaur egun hainbat salaketa kartel ikusi daitezke balkoietan: artean, “gazteek plaza hartuta” dutelako, edo etxebizitzen aurka baloiarekin aritzen direlako. Bide beretik, 2023ko udal aurrekontuetan PSE-EEren zuzenketa proposamena onartu zuten, 50.000 euroren truke, bertan zaintza kamerak jartzeko.

Gaiaren inguruan mintzatu da Iosu Alvarez Hondarribiko PSE-EEren bozeramailea: “Esan gabe doa zaintza-kamerek lasaitasuna ematen dietela bizilagunei, eta disuasio-neurriak direla istiluak saihesteko, baina ez dira panazea. Horregatik, Txomin Sagarzazu alkateari eta bere taldeari exijitzen diegu bi toki horietako bizilagunek eskubidea dutela lasai bizi ahal izateko”.

Sozialisten ustez, gaiak gainezka hartu eta gelditasunean murgildu da EAJren udal gobernua.


Agorrosingo zelaia artifizial egiteko lanak 2023ko ekainaren 30ean hasiko dira beranduenez

Agorrosin Berrira begirako hitzarmen berria adostu dute Bergarako Udalak eta Bergara Kirol Elkarteko futbol sailak. 2019ko maiatzean sinatu zen aurreko hitzarmena, pandemia aurreko egoeran, eta horregatik bi aldeek adostu dute konpromiso berria. Aldaketa nagusia dago Udalak urtez urte egin beharreko diru ekarpenetan, eta oraindik kanpo finantziazioa lotzeke dago.

Bi epe nagusi zehazten ditu akordioak: proiektua idatzita egon beharko da 2021eko urriaren 30a baino lehen eta lanak beranduenez hasi beharko dira 2023ko ekainaren 30a baino lehen.


Añorga Txikiko hirigintza eremuan 248 etxebizitza eraikitzea aurreikusten du udalak

Donostiako Udalak 2010eko ekainaren 25ean onartu zuen indarrean dagoen Hiri Antolamendurako Plan Orokorra (HAPO). AÑ. 03 Añorga Txiki hirigintza eremua aurreikusten du plan horrek, eta baita ere AÑ.03.1 Añorgako Geltokia azpieremua ere. 2006 eta 2009 urteen artean landu zuten Añorga Txikiko hirigintza proiektua, eta, esan bezala, 2010ean onartu zuten Plan Orokorrarekin batera. Horri esker, Añorgako Geltokia azpieremuko plan berezia sustatu du udalak promotore pribatuekin batera.

Iazko maiatzean aurkeztu zuen hirigintza proiektua Gailur Residencial S.L. eraikuntza enpresak. Aldiz, udalak pasa den otsailaren 16an eman zion hasierako onarpena. Une honetan, alegazioen fasea egiten ari dira, eta udalak horiei erantzutean onartuko du behin betiko hirigintza proiektua. Hori urtearen bukaera aldean izango dela aurreikusten dute. Horrela, udalak ez du uste lanekin aurten hasiko direnik.

Añorgako Geltokia azpieremua Añorga Txiki hirigintza esparruaren barruan dago, hara sartzeko bidearen eta Euskotrenen trenbidearen artean, ekialdetik muga egiten duena, zati batean trenbidea integratuz. Gaur egun, Amassorrain Ikastola, erabilera partzialeko bi industria eraikin, etxebizitza kolektiboko eraikin txiki bat eta familia bakarreko bi etxe eta merkataritza jarduerarako instalazio batzuk daude. Helburua da, eraikin horiek denak eraistea eta aipaturiko eremua birsortzea.

Plan bereziaren xehetasunak

Azpieremuak 39.183 metro karratuko azalera du. Horietatik 25.000 metro karratu inguru etxebizitzetara bideratuko dituzte, eta etxebizitzen %40 Babes Ofizialekoak izango dira. Zehazki, 248 etxebizitza eraikiko dituzte; 156 libreak eta 92 sozialak –46 babes ofizialekoak eta 46 tasatuak–. Bestalde, 2.500 metro karratuk hirugarren sektoreko erabilera izango dute, eta 760 metro karratu ekipamenduetarako izango dira.

Etxebizitza berriekin gunearen eraikigarritasuna 1.275 metro karratu handituko da, ikastola handitu ahalko da –4.000 metro karratu gehiagorekin–, tren geltokia auzoan integratuko dute, 2.800 metro karratuko plaza publiko bat eraikiko dute, eta Añorgako erreka aire zabalera irekiko dute 227 zuhaitz landatzearekin batera.


"Aldundiaren garraio-politika tamalgarrien" ondorioz, osasun mentaleko patologiak areagotzen ari direla salatu du Elkarrekin Podemosek

Elkarrekin Podemos, Ezker Anitza-IU, Berdeak Equo eta Alianza Verde alderdiek osatutako koalizioko Miren Echeveste hautagaia Andoainen izan zen, Santa Krutz egunean. Harrera egin zioten Pepe Iparragirre eta Tere Santana lehen bi hautagaiek.

Ekitaldian “Gipuzkoako Foru Aldundiko garraio-politika tamalgarriak” salatu zituzten. Euren ustean, politika horien ondorioz, zaratarekin lotutako osasun mentaleko patologiak areagotzen ari dira, lurraldeko udalerriak zeharkatzen dituzten eta herritarrei atseden hartzea eragozten dieten milaka ibilgailuak direla eta.

Alkategaiak ohartarazi zuenez osasun mentaleko arazoek “gora egiten jarraitzen” dute Andoainen. Patologia hori eragiten duten faktoreen artean “estresa, antsietatea eta, neurri handi batean, egunero herria eta N-I errepidea zeharkatzen dituzten milaka ibilgailuek eragiten duten zarata daude, eta azken horrek ez dielako udalerriko bizilagunei atseden hartzen uzten”. Eta zera erantsi: “Aldundia ibilgailuen zirkulazioa murrizteko politikak ezarri beharrean, errepideak areagotu nahi ditu, ibilgailuak abiadura handiagoan ibil daitezen, gure herria eragozpen akustiko eta atmosferiko handiagoekin utziz, eta hori oztopoa da Andoain hobe batekin amesteko”.

Koalizioak konpromisoa hartu du ibilgailuen trafikoari ez ezik, trenbideak sortzen dituen eragozpenei ere irtenbidea emateko: “Aldundiari eta Adifi eskatuko diegu lehenbailehen eta eraginkortasunez konpon ditzala”.


Maddi Ariztia: beldurrez eta ahantz

Maddi Ariztia ipuin biltzailea izan zen Saran, «istorio-erraile» onei bildu zizkienak paperean etzan zituen Aita Donostiak akuilaturik. Ezezaguna den folklorista hau, alta, «bide urratzaile» gisa daukate aditu guziek.


Planto egin dute

Baionako ASB errugbi taldeko jokalariak greban daude, baldintza txarrengatik protestan. Ez dira joan azken partidara


Uda Hernanin programa gaur zabalduko da Musika Bandaren kontzertuarekin

Uda Hernanin ekimenaren lehen kultur emanaldia, gaur izango da, eta Hernaniko Musika Bandak eskainiko du. Arratsaldeko 19:30etan, udako kontzertua eskainiko du Atsegindegin, eta gainera Severino Vazquezen azken kontzertua izango da; «60 urtez bandako kide izan ondoren». 60 urte baino gehiagoz musikagintzan aritu ondoren bere zigilua utzi du Hernaniko bandan.


GazteChange ekimena, zuzenean, gaur, eitb.eus-en

Xabier Madariaga EITBko kazetariak gidatuko du gazteen parte hartzea sustatzea helburu duten topaketa. Lagunarte elkartea, BBK Familyk eta UNICEF Euskal Herriko Batzordea dira antolatzaileak.

Lagunarte Elkartea, BBK Familyk eta UNICEF Euskal Herriko Batzordeak antolatutako GazteChange 2021 ekimenaren 3. edizioa streaming bidez jarraitu ahal izango da gaur arratsaldean eitb.eus-en. Xabier Madariaga EITB Mediako kazetariak gidatuko duen topaketak gazteei ahotsa eman eta entzutea du helburu, eta parte hartzeko duten eskubidea sustatuko duen espazio bat eskaini.

Gaurkotasunezko gaiei buruzko euskara eta gaztelaniazko bost hitzaldi izango dira, bost gazte hauen eskutik: Beñat Garcia de Bikuña, Fadoua El Machour, Kimetz Renteria, Garazi Peritz eta Maitane Alonso. Halaber, topaketa girotzeko All Dance Deusto taldearen eta Aiala Sanz-Ñora Carramiña bikotearen emanaldiak tartekatuko dira.

Ekitaldia Bilboko Sala BBKn izango da 19:00etan.


Ekitaldi sorta, Herri Kooperatibaren eskutik

Gaurkoan hasi eta hurrengo bi egunetan jarduera ezberdinak antolatu ditu Zizurkilgo Herri Kooperatibak.

Ekainak 29, osteguna

19:00, Topagunea.

Kooperatibaren batzarra deitu dute. Lantaldeak eta ekimena, metodologia eta funtzionamendua… hizpide ezberdinak izango ditu gaurkoak.

Jarraian, gobernantza kooperatiboa dinamika: Etxebizitzak, energia komunitateak eta zaintza.

Ekainak 30, ostirala

18:30, Topagunea

Zure plateran hasten da mundua ikus-entzunezkoa eskainiko dute.

Sinopsia: Bizi dugun krisi ekosozialak gure bizi ohiturak errotik aldatzea eskatzen digu. Proiektu honetan iraultza horri ekiteko ezinbesteko osagai bat aurkezten dizugu: Agroekologia. Ez dira elikagai ekologikoak bakarrik! Bertako eta garaiko produktuak dira, bidezko eta gertuko tratuan oinarrituak. Ingurumena eta honen mugak errespetatuz komunitate sendo eta osasuntsuak eraikitzeko bide bat

Uztailak 1, larunbata

13:30, Plaza

7 pintxo, 7 herrialde pintxo dastaketa egingo dute.


Udaberrira atzeratu dute Arabako Bertsolari Txapelketa

Apirila bitartean egitekoa zen txapelketa, baina txapelketa "behar bezala" egiteko baldintzak ez direla betetzen azaldu dute.

Pandemiaren bilakaera ikusirik, 2022ko Arabako Bertsolari Txapelketa udaberrira atzeratzea erabaki du Arabako Bertsozale Elkarteak. "Eusko Jaurlaritzaren azaroaren 17ko agindua eta abenduaren 14ko dekretuan ezarritako araudia aztertu ondoren, 2022ko Arabako Bertsolari Txapelketa udaberrira atzeratzea erabaki du, araudi honekin eta pandemiaren egoera honetan txapelketaren helburuetako batzuk betetzea zaila delako", azaldu dute ohar batean.

Gogoratu dute, Araban bertsolaritzaren erakusleiho izateko, bertsolaritza aktibatzeko eta zabaltzeko, bertsozaleak kohesionatzeko eta berriak sortzeko helburuarekin egiten dela txapelketa, besteak beste. "Arabak txapelketa bezalako euskarazko kultur ekitaldiak behar beharrezkoak ditu, eta lanean jarraituko dugu, modu arduratsuan, ahalik eta baldintza duinenetan, bertsozale guztientzat posible izan daitezen".

Urte hasieratik apirila bitartean egitekoa zen txapelketa, beraz, udaberrira arte atzeratu dute. Data berriak aurrerago jakinaraziko dituzte.


Realaren Zubietako estreinaldia ikusteko izena eman daiteke

Igandean, irailaren 5ean, Realak emakumezkoen ligari hasiera emango dio Zubietan. Valentziaren aurka ariko dira lehen jardunaldian, 16:00etan. Neurketa z7 zelaian izango da, eta bazkideek aldez aurretik izena eman beharko dute hara joan ahal izateko.

Izena emateko epea irailaren 2an bukatuko da, eta helbide honetan egin behar da eskaera. Eskariak z7 eremuan baimendutako gehieneko edukiera gainditzen badu, egun horretan bertan, irailaren 2an, zozketa bat egingo da izena eman duten guztien artean. Izena emateko epea bukatzean, posta elektronikoz harremanetan jarriko dira izena eman duten pertsonekin, partidan egongo direla berresteko. Kasu honetan, ez da beharrezkoa izango sarrera bat ateratzea, nahikoa izango baita sarbidean bazkide txartela aurkeztea.


«Gure proposamena da ahoan ikustea beherago gertatzen dena»

Esofagitis eosinofilikoa esofagoari erasaten dion gaixotasun kroniko bat da. Endoskopia bidez atzematen da. Maialen Sebastian de la Cruz eta beste zientzialari batzuek proposamen ez inbaditzaile bat aurkeztu dute.

Zer da proposatu duzuena?

Gure proposamena da ahoan ikustea beherago gertatzen dena. Badirudi, emaitza onak lortu ditugula.

Nola egiten da?

Listuaren bidez gaixotasunarekin lotura duten gene batzuk bilatzen ditugu. Esofagitis eosinofilikoak parte genetiko bat duela dirudi. Baina oso gutxi dago ikertuta. Gaixotasun berria da, duela gutxi hasi dira diagnostikatzen eta oraindik ezagutzen gabiltza.

Proposamena aplikagarria da?

Espero dugu baietz. Azkenean, gure ekarpena oinarria edo teoria da. Gero, optimizatu egin behar da emaitzak askoz ere azkarrago jasotzeko eta erabilerrazagoa izateko.

Beraz, zuen zeregina amaitu da? Orain farmazeutikoei dagokie emaitzak gorpuztea?

Orain arteko probak gaixotasun aktiboetan egin ditugu. Hau da, sintomak dituztenetan. Orain egin behar duguna da ikustea ea gure proposamenak balio ote duen sintomarik ez dutenentzat. Lagin gehiago biltzen ari gara ikertzen jarraitu ahal izateko. Badago zereginik.

Proposamenak %80ko asmatze-tasa du.

Idealena %100a izatea izango litzateke. Baina %80a nahiko ondo dago. Baina garrantzitsuagoa da sentikortasuna %90ekoa dela. Horrek esan nahi du, gaixo daudenen artean, hamarretik bederatzitan asmatzen dugula. Hau da, denen artean %80ko asmatze-tasa dugu baina gaixo daudenen artean are hobea. Eta hobe da gaixo ez dagoen bati gaixo dagoela esatea gaixo dagoen bati ezer ez duela esatea baino.

Lorpen hauek ikerketari esker lortuko zenituzten.

Proiektu honekin urte eta erdi edo badaramagu. Azkenean, halako ikerketetan lan gehien ematen duena laginak jasotzea da. Esan dudan moduan, gaixotasun hau ez da horren ohikoa, eta laginak lortzea ez da horren erraza. Ikerketa hau Donostiako bio-ospitalearekin eta Ciudad Realeko (Espainia) Tomellosoko ospitalearekin elkarlanean egin dugu eta beraiek lagundu diguten laginak topatzen. 70 bat lagin lortu ditugu guztira. Behin horiek bilduta, ez da hainbesterako lana izan.

Ikerlariek traba asko izaten dituzue?

Gure mundua ezegonkorra da. Doktoretza egiteko beka daukat, baina bukatzen dudanean ez dakit zer aukera izango dudan: klaseak eman, industria munduan lan egin, kanpora joan… ez dakit. Eta ikerlari gehien-gehienei hori gertatzen zaie. Oso pertsona gutxi daude ikerlariak bakarrik direnak. Normalean unibertsitateko irakasleak izaten dira eta gero egiten dute ikerkuntza. Ez dago ekarpen ekonomiko nahikorik.

Aurrerapausoak atzeratuko ditu horrek.

Bai, noski. Laborategian bi zuzendari ditut: bat soilik ikerlaria da, Ikerbasquen; eta bestea irakaslea ere bada. Nabari da bat %100ean ikerketara dagoela eta besteak ezin duela, klaseak prestatu behar dituelako.

Pandemiaren ondorioz ikerlarien baldintzak hobetu dira? Garrantzi gehiago ematen zaio?

Momentu baten izan nuen esperantza zientzialariak gehiago baloratuko gintuztela. Behintzat, jendeak erreparatuko ziola zientziari. Baina orain, berriro, ez nago horren baikor. Ez dakit. Agian ere zaila da: nik egiten dudana oso zehatza da eta azaltzen ez da erraza. Zaila baino gehiago, nekeza. Eta zientzialariok esan dezakegu ‘uf, nahiago dut dibulgazioan denbora inbertitu baino gure lanean zentratu’. Orduan, sentitzen dut zientzia eta zientzialariok gaudela bakartuta, gizartetik aparte. Eta ez dakit gure errua den, auto-isolatu egiten garelako, edo gizartearena, paso egiten duelako.

Zer garrantzi du dibulgazioak?

Bi aldeek egin beharko genuke esfortzua. Baina zaila da. Zientzialariok dibulgazioa egiten dugu laguntzeagatik edo zaletasunagatik. Baina ez dago baloratuta. Eta, aldi berean, hartzaileek, ez dakit interes nahikoa duten zientzia ulertzen saiatzeko.

Zientzialariek dibulgaziorako plaza nahikoa baduzue?

Ikergazte oso ondo dago. Aurten, egoera dela-eta, ez da egon aukera askorik beste esparruetako jendearekin harremanak egiteko, baina askotariko jendea ezagutzeko balio du. Aberatsa da, bakoitza bere isolamendutik ateratzeko balio duelako. Eta euskaraz izateak balio gehitu bat ematen dio.

Ez da lehen aldia Ikergazten parte hartu duzuna.

Duela bi urte beste gai batekin joan nintzen. Orduko hartan nire master amaierako lanen emaitza eraman nuen, zeliakiaren inguruan.

Dibulgaziorako plazak zientzialariak bilatu behar izaten ditu edo eurak etortzen dira zure bila?

Ikergaztekoei zure lanaren lagin bat bidali behar diezu eta beraiek aukeratzen dituzte zeintzuk diren egokienak.

Hiru minutu zenituen zure lana aurkezteko. Formatuarekin eroso sentitu zinen?

Badirudi hiru minututan ezer esateko denborarik ez dagoela. Baina zure burua ezagutarazteko eta orokorki zertan zabiltzan esateko oso ondo dago. Azken finean, publiko orokorrarentzat ari zara hizketan. Ez du merezi gehiegi sakontzeak, askok ez dutelako ongi ulertuko. Zati bat ulertzeko beste bat jakin behar da, eta beste hori ezagutzeko beste bat… kate bat da. Eta hori ez da minutu gutxitan azaltzen.

Ikergazteren oinarrietako bat euskara da. Nolakoak dira zuen laneko hizkuntza ohiturak?

Laborategian euskaraz egiten dugu, batez ere. Baina kontzeptu batzuk ingelesez esaten ditugu. Hiztegi teknikoa izaten da, eta ingelesez sortzen dira argitalpenak ingelesez egiten direlako. Eta ingelesez egin ditugu gureak.

Zientzia taldekako jarduna da?

Ikerkuntza bakarrik egitea posible da baina oso zaila da. Beti agertzen dira emaitza eta aurrerapen berriak. Eta horiek elkarbanatzea beharrezkoa da.

Emakumeen presentzia nola ikusten duzu?

Pixkanaka aldatzen ari dela sumatzen dut. Doktoregaiak, esaterako, emakumeak gara gehiago. Baina goiko postuetan ikusten dut arrakala handiagoa: amatasuna eta zaintza lanak direlako, emakume zientzialari askok geldialdi bat egin beharra izaten dute. Eta itzultzea zailagoa izaten da. Bekak eskatzerakoan, adibidez, azken urteetako lanak erakutsi behar dituzu.


Realari ligako bost partida falta zaizkio denboraldia borobiltzeko

Realeko neskek eskura dute datorren denboraldian Europan jokatzea. Sailkapeneko bigarren tokian daude, eta hirugarrenarekiko zazpi puntuko aldea dute. Bost partida falta dira liga bukatzeko, eta okerrik ezean, helburua beteko dute. Etxetik kanpo azken unean Sporting de Huelvari irabazi ondoren, bihar eguerdian Madrilen aurka ariko dira Zubietan. Komeni da Madril eta Real Madril bereiztea, bi talde desberdin direlako. Madril sailkapenaren putzuan dago, 13. postuan. Gizonezkoen Reala, berriz, astelehenean itzuliko da lehiara. Anoetan jokatuko dute Espanyolen kontra, eta nesken antzera, azken txanpan dena eman beharko dute Europako postuetan bukatzeko.

Eskubaloian, Bera Berak Granollersen kontra jokatuko du bihar arratsaldean. Zazpi jardunaldi falta dira liga bukatzeko, eta lidergoan sendo daude donostiarrak. Horrela ere, tentuz ibili beharko dute, hilabete bukaeran kopa jokatuko dutelako. Ligakoa ahaztu gabe, Illunbeko kopa txapelketan ere emaitza ona lortzea dute helburu.

Saskibaloian, Ibaeta Basketek azken porrota ahaztu nahiko du igandean, Leganesen pistan. Izan ere, asteazkenean jokatu zuten Perfumerias Avenidaren kontra, eta galdu egin zuten (68-54). Madrilera egingo duten bisita baliatu dezakete ligan garaipenaren bidera itzultzeko.

Belar hockeyan, Realak Juniorren zelaian jokatuko du igandean, eta azken bolada onari jarraipena emateko aukera ona dute. Izotz hockeyan, berriz, Txuri Urdineko mutilek kopako bigarren neurketa izango dute bihar, Jacaren pistan. Lehen partida galduta, bai ala bai irabazi behar dute txapelketan aukeraren bat izateko.

PARTIDAK

Futbola

Emakumezkoen lehen maila, 26. jardunaldia

Reala – Madril (larunbata, 12:30)

Gizonezkoen lehen maila, 30. jardunaldia

Reala – Espanyol (astelehena, 21:00)

Eskubaloia

Emakumezkoen ohorezko maila, 20. jardunaldia

Bera Bera – Granollers (larunbata, 18:00)

Saskibaloia

Emakumezkoen liga, 27. jardunaldia

Leganes – Ibaeta Basket (igandea, 18:00)

Belar hockeya

Emakumezkoen ohorezko maila, 15. jardunaldia

Junior – Reala (igandea, 12:30)

Izotz hockeya

Gizonezkoen kopako final-laurdenak

Jaca – Txuri Urdin (larunbata, 21:30)


«Osasun publikoa suntsitzen ari dira, eta ezin dugu onartu»

Osakidetzako lantokietan protestak egin dituzte SATSE, ELA, LAB, SME, CCOO eta UGT sindikatuek. Mahai Sektorialaren «blokeoa» gainditzeko eta osasun arta hobetzeko eskatu diote Osasun Sailari


Zortzi herrialde eta 3.300 kilometro baino gehiago, 45 egunez bizikletan Joseba Errazkinek

Finlandiako Vierumaki herria eta Urnieta lotu ditu bizikletan Joseba Errazkinek, tartean, Suedia, Danimarka, Alemania, Herbehereak, Belgika, eta Frantzia gurutzatuta.

Finlandiara joan zen Erasmus programan parte hartzera, Vierumaki herrira, eta etxerako buelta bizikletan egitea erabaki zuen Joseba Errazkin urnietarrak.

45 egun behar izan ditu bi herrialdeak elkartzen dituzten hiru mila kilometroak egiteko, eta zortzi herrialdetan izan da; Finlandia, Suedia, Danimarka, Alemania, Herbehereak, Belgika, Frantzia eta Euskal Herria.


Egia Bizirikek auzoan dauden lan, zarata eta oztopoak kritikatu ditu: “Egia beti izan da bigarren mailako auzoa”

“Auzoa lanez, zaratez eta oztopoz inguratuta dago. Zikinkeria hautsa lokatza, makinek eragindako abarrotsa pairatzen ari gara beratakoak”. Egia Bizirik auzo elkarteak bideo bat kaleratu du, Egian azken hilabeteetan dauden obrak eta honek sortzen dituen arazoak salatzeko.

Astiñeneko zubia, Mundaizko bidea, Atotxako geltokia eta Iztuetako zubibidean aldi berean ari dira konpontzen, aurreikusitakoa baino luzeagoak izango diren lanekin. Horren ondorioz oinezkoek eta gidariek hamaika inguru egin behar dituztela diote eta gidariek ere bai.

Egia Bizirikek uste du Egia beti izan dela “bigarren mailako auzoa” eta orain, “desitxuratu eta are gehiago baztertu” dutela uste dute “Donostiako parke tematikoa edertzeko”.


MOEk ohartarazi du transmisioa bizkortzen ari dela eta "ez dela gailurrera iritsi"

MOEko zuzendari nagusiak jakinarazi duenez, 11,4 milioi Covid-19 kasu erregistratu dituzte dagoeneko, eta 535.000 pertsona baino gehiago hil dira gaixotasun horren ondorioz.

Tedros Adhanom Ghebreyesus Munduko Osasun Erakundeko (MOE) zuzendari nagusiak ohartarazi du koronabirus berriaren transmisioa bizkortzen ari dela munduan, eta oraindik ez dela pandemiaren gailurrera "iritsi".

Prentsaurrekoan Tedrosek jakitera eman duenez, 11,4 milioi Covid-19 kasu erregistratu dituzte eta 535.000 pertsona baino gehiago hil dira. "Munduak 12 aste behar izan zituen 400.000 kasuetara iristeko, eta asteburuan 400.000 kasu baino gehiago izan dira mundu osoan", ohartarazi du.

Alde horretatik, MOEko zuzendari nagusiak adierazi du, maila globalean heriotzen kopurua egonkortu dela, herrialde batzuek hilkortasunaren murrizketan aurrerapen "esanguratsua" lortu dutela, eta beste batzuk, berriz, hildakoen kopurua handitzen ari direla.

"Aurrerapena egon den lekuetan, herrialdeek talde ahulenentzako ekintza espezifikoak ezarri dituzte, adibidez, epe luzeko arreta zentroetan bizi diren pertsonentzat", azpimarratu du Tedrosek.

Era berean, koronabirus berriaren jatorriari buruz dagoen eztabaidari dagokionez, MOEko zuzendari nagusiak jakinarazi du Nazio Batuen Erakundeko adituak Txinara joango direla, Covid-19ko iturri zoonotikoa identifikatzeko eta gaixotasunak animalia batetik bestera kutsatzeko modua zehazteko.

Bestalde, Tedrosek MOEren eta Facebooken arteko akordioa iragarri du, gailu mugikorren bidez eta datu kontsumorik gabe koronabirus berriari buruzko informazioa emateko. Gainera, Googleri eskerrak eman dizkio "etengabeko laguntza eta dedikazioa" eskaintzeagatik, gizartea modu "seguruan" informatuta mantentzeko.

Bestalde, MOEko zuzendari nagusia "kezkatuta" agertu da Covid-19ko pandemia GIBari eman zaion erantzun globalean izaten ari den eraginarekin, hiesaren aurkako botiken eskuragarritasuna "nabarmen" murriztu baita pandemiak iraun duen bitartean.

"73 herrialdek jakinarazi dute sendagai antirretrobiralen izakinik gabe geratzeko arriskua dutela. Pandemiak GIBaren tratamenduan duen eragina arintzeko, herrialde guztiek aldi luzeagoetan errezetatzea gomendatu du MOEk", nabarmendu du.

Azkenik, batasun nazionala eta elkartasun globala eskatu die herrialde guztiei, koronabirus berriaren pandemiatik ateratzeko "bide bakarra" dela ohartaraziz.


Urtea amaitzerako berdintasun teknikaria izango du Azkoitiko Udalak

Azkoitiko Udalak eta Gipuzkoako Foru Aldundiak lankidetza hitzarmena adostu dute, udalak herrian emakumeen eta gizonen berdintasunerako politikak gara ditzan. Hitzarmenaren bidez, beraz, Azkoitiko Udalak berdintasun teknikaria izango du aurrerantzean. Dagoeneko sinatu dute hitzarmena, ostegunean Azkoitiko Udalbatzak osoko bilkuran aho batez onartu ondoren. Honen bidez, Aldundiak diruz lagunduko du udala, eta horri esker berdintasun teknikaria kontratatuko du. Akordioan zehaztu bezala, udalak 30.000 euro jasoko du horretarako, eta urtea amaitzerako hartuko du langilea. Honen zeregina berdintasun politikak sendotzea eta emakumeen kontrako indarkeriaren aurka borroka egiteko planak eta egitasmoak gauzatzea izango da. Udalak beharrezkotzat jo du baliabideak sendotzea eta teknikaria edukitzea, berdintasunaren arloan egiten den lana eraginkorragoa izan dadin. «Orain arte Gizarte Zerbitzuetan egiten zituzten arlo honetako lanak, baina gaia ikusarazteko eta eraginkortzeko beharrezkoa da bitartekoak izatea». Izan ere, udalak adierazi du «berdintasunaren formalaren garaiotan» egungo errealitateak bestelako irudia uzten duela. Besteak beste, emakumeen kontrako tratu txarrak, lan baldintza kaskarrak, etxeko lanen eta zaintzaren zama, irudi eta balio estereotipatuak, eta sexu askatasunaren urraketak aipatu ditu. «Emakume aurpegia duten egoerak dira horiek guztiak, eta hori gainditzeko modu eraginkorrenean eragin behar dugu erakundeok». Hitzarmenaren bidez, beraz, «aurrerapausoa» eman duela deritzo udalak. Adierazi duenez, berdintasunaren arloan genero ikuspegia udaleko arlo guztietan txertatzea izango du helburu; hala nola, kulturan, sozioekonomian, hezkuntzan edota kirolan. Lanketa hori guztia, gero, gizarteko eremu guztietan eragiteko asmoa azaldu dute udal ordezkariek. Nabarmendu dute «apustu serioa» egin nahi dutela, gizon eta emakumeentzako aukera berdinetan oinarritutako gizartea eraikitzeko. «Udalak eta erakundeok gure erantzukizunak gure gain hartu behar ditugu, eta bitartekoak jarri behar ditugu berdintasun politikak garatzeko, indarkeria matxistari eta emakumeen bazterketari aurre egiteko, eta emakumeen parte hartzea sustatzeko», adierazi du udalak. Kontratazio prozesua hastear Hitzarmenak, hasiera batean, urtebete iraungo du. Udalek gisa horretako politikak sustatzeko Aldundiak ematen dituen laguntzen baitan sinatu dute akordioa. Dena den, udalak aurreratu du epe hori amaitzen denean lanpostua mantentzeko ahalegina egingo duela. «Konpromiso garbia adierazten dugu. Ahal badugu behintzat, hurrengo urteetan ere berdintasun teknikaria izatea da gure asmoa». Berdintasun teknikariak %75eko lanaldia izatea adostu dute. Zerbitzua «lehenbailehen» martxan jartzeko asmoa du udalak, eta aurreratu du datozen asteetan teknikaria hautateko eta kontratatzeko prozesua abiatuko duela. Lehiaketa publiko bidez kontratatuko du teknikaria. Oinarriak datozen egunetan kaleratzekoa da.


'Amaiur! Libera State' komikia Aiacciuko komiki festibalean saritua izan da

Korsikan egindako komikien festibalean Historia saria irabazi du Asisko Urmenetaren saiakera grafikoak

Amaiurko Gaztelu Elkartearen ekimenez, Asisko Urmenetak Amaiur! Libera State saiakera grafikoa argitaratu du aurten, Erroa eta Herrima argitaletxeen eskutik. Amaiurko batailaren 500. urteurrena ezagutzera ematea du helburu komikiak, «memoria historikoa berreskuratzeko eta narratiba nazionala idazteko».

Orain, Korsikako Aiacciu herrian asteburu honetan egindako Aiacciuko 20. Nazioarteko Komiki Festibalean saritua izan da komikia. Bederatzi autore izan dira sarituak festibalean eta Urmenetak Historia saria jaso du zehazki.

Komikiaren sinopsia

«Gu guztiok hilen gara. Belatzekin batera gaztelu hura defenditzearren». Johanes Agirre, Etxalarko notarioa, 1522-07-11.

Orain dela 500 urte ehun nafartar librek gogor egin diote sei mila gizoneko armada inperialaren oldarraldiari aste oso batez. Erdiak hil dira bertan, eta bertze erdiak preso eraman dituzte, katez kargaturik.

«Jaun Jakue Belatz, zuk eta gure nazioko eta leinuko zaldun jaun horiek guztiek irabaziko duzue ezein naziok sekula irabazi ez duen ohorerik behinena». Antso Esa, Erresumako altxorzaina, Baionatik 1522-07-12.

Gutun hura da gazteluan sartzeko azkena, biharamunean hasiko baita erasoa. Hasiko... edo jarraituko, zeren Amaiurko balentrian itxi baita hamar urteko zikloa.

«Gerla hilka, Nafarroakoa: Independentzia, bidegabekeriaren aurka, Herioa, Biziaren aurka, Leialtasuna, Perfidiaren aurka». Migel Orreaga, 1923.

Album honetan, aztertu ditugu konkista-gerla haren kronologia eta okupazioaren makineria 1512tik 1522ra bitarte, bai eta inbasioaren kontrako erresistentzia epikoa ere, izen eta deiturekin: Jakue Belatz Medrano, Maria Hozta, Johanes Arremiritz Bakedao, Johanikot Arberoa...

«Populuak bota ditu Espainiako armarriak eta [Iruñeko] hiria gelditu da bere buruaren jabe». Antonio Villalobos, 1521.

Dokumentazio ugari aztertu eta destilatu egin dugu, eta orain Herriari eskaini, baliagarri izanen zaiolakoan bost mende bete diren honetan. Amaiur, euskaldunon zoru epikoa.


"Naturaltasunez hartu dugu Ueman sartzeko erabakia"

Agurtzane Zelaia Bidania-Goiazko alkatea da. Azken udalbatzaren bilkuran, gehiengo osoz, Ueman sartzea erabaki zuten. Ataria Irratian hitz egin du Zelaiak.


Estatu alarmaren osteko egoerari buruzko argibideen dokumentua eguneratu du Jaurlaritzak

Estatu alarma desaktibatzearekin batera, bertan behera geratu dira baita urriaz geroztik indarrean genituen hainbat neurri; 22:00-06:00 arteko etxeratzeko agindua edota konfinamendu perimetralak, besteak beste. Beste hainbat neurri betetzen segi beharko dira ordea; musukoen erabilera, edota 22:00etarako finkatu den itxiera ordua hainbat sektoreetan. Azken aldaketak kontuan hartuta, koronabirusaren hedapenari aurre egiteko arauen inguruko argibideekin kaleratu ohi duen dokumentua eguneratu du Eusko Jaurlaritzak. Albiste honetan duzue edukia, dokumentua esteka honetan bere osotasunean: covid19ari aurre egiteko arauei buruzko argibideak.

GOMENDIO OROKORRAK

-Maskara etengabe eta egoki erabiltzea. Gogoratu hori nahitaezkoa dela.

-Garbitu eskuak maiz.

-Gutxienez, 1,5 metroko distantzia mantendu.

-Saihestu jende-pilaketak, batez ere barne-eremuetan.

-Pertsona-taldeak gehienez 4 pertsonatara mugatu.

-Ez mugitu 23:00etatik 06:00etara.

-Bizikidetza-unitate desberdinetako pertsonak elkartzea saihestu, batez ere barne-espazioetan.

-Gizarte-elkarreragina edo beharrezkoa ez den mugikortasuna saihestu.

-Etengabe aireztatu barruko espazioak.

-Edozein sintoma susmagarriren aurrean, hala nola eztula, eztarriko mina, sukarra, aire faltaren sentsazioa edo usaimena galtzea, isolatu etxean eta jarri harremanetan zure osasun-zentroarekin.

APLIKAZIO OROKORREKO NEURRIAK

OINARRIZKO GALDERAK

1-Indarrean jarraitzen al du lau pertsonatik gorako taldeetan espazio publiko eta pribatuetan egoteko mugak?

Oro har, pertsonen taldea ez dago mugatuta, berariaz ezarritako jardueretarako izan ezik (ostalaritza, kirolak, etab.). Hala ere, 4 pertsona baino gehiagoko taldeak saihestea gomendatzen da.

2-Indarrean jarraitzen al du Euskal Autonomia Erkidegoan sartzeko eta irteteko muga?

Ez, ez dago lurralde-desplazamenduaren murrizketarik. Hala ere, alferrikako mugikortasun oro saihestea gomendatzen da.

3-Indarrean al dago 22:00etatik aurrera gauez zirkulatzeko muga?

Ez, ez dago ordutegi-mugarik mugikortasunerako. Nolanahi ere, mugikortasuna 23:00etatik 06:00etara mugatzea gomendatzen da.

4-Zer hartu behar dut kontuan maskara bat erosterakoan?

Arrazoi medikoengatik salbuetsita dauden pertsonen kasuan izan ezik, Kontsumo Ministerioak gomendatu du ezarritako zehaztapenak bete behar dituzten eta etiketan adierazi behar duten higiene-maskarak erabiltzea. Esteka honetan informazio zehatzagoa ageri da: https://www.mscbs.gob.es/en/profesionales/saludPublica/ccayes/alertasActual/nCov/documentos/030520_GUIA_COMPRA_MASCARILLAS.pdf

5-Maskara eramatetik salbuetsita dagoen pertsona bat maskara gabe sar al daiteke edozein motatako establezimenduetan?

Maiatzaren 7ko 23/2021 Dekretuan nahitaezko maskararen erabilera ezartzen da, salbuespen zehatz batzuetan izan ezik. Herritarrentzako salbuespenak maskara nahitaez erabili behar ez den jardueretan baino ez dira aplikatuko. Bestela esanda, maskara ez erabiltzeko mediku-ziurtagiria eduki arren, ezingo da markararik gabe gimnasio batean sartu, ez eta terraza batean egon edo saltoki batean sartu ere, jarduera horietan berariaz jasota baitago maskara erabiltzea derrigorrezkoa dela. Beraz, medikuntza-salbuespenak bide publikoan eta nahitaez erabili behar ez diren jardueretan aplikatuko dira.

6-Kontsumitu al daiteke alkoholik bide publikoan?

Ez. Alkohola kontsumitzeko debekuari eutsi zaio, bai bide publikoan, bai kanpoko esparruetan edo “kale-zurrutak” edo “ez-jaiak” motako bileretan ere.

7-Zer neurri hartu behar dira hondartza eta igerilekuetan?

Hondartzen kasuan, Foru-aldundiek eta Udalek mugak ezarri beharko dituzte hondartzetara sartzeko eta edukiera zehazteko, erabiltzaileen artean pertsonen arteko segurtasun-distantzia errespetatu dadin. Horretarako, mugak ezarri ahal izango dituzte hondartzetan egoteko denboretan, bai eta aparkalekuetarako sarbideetan ere, hondartzen edukiera kontrolatzea errazteko.

Igerilekuen kasuan:

– Aire zabaleko edo estalitako igerilekuek, kirol- edo jolas-erabilerarako direnean, edukieraren ehuneko 50eko muga errespetatu beharko dute, bai sarbideari dagokionez, bai kirol- edo jolas-jardueretan.

– Igerilekuak erabiltzean, segurtasun- eta babes-neurri egokiei eutsi beharko zaie, batez ere erabiltzaileen arteko segurtasun-distantziari.

– Igerilekuetako egonlekuetan, banaketa espaziala ezarriko da, elkarrekin bizi ez diren erabiltzaileen artean pertsonen arteko segurtasun-distantzia lortzeko, lurzoruko seinaleen edo antzeko marken bidez.

8-Zein ordutara arte dago garraio publikoa?

Edozein motatako garraio publikoek eta EAEko hiru Lurralde Historikoetako bakoitzaren eremu txikiagokoek, gehienez 23:00etan irten beharko dute.

9-Taxiek 23:00etatik aurrera zerbitzurik eskaini al dezakete?

Bai. Ez da garraio kolektiboa eta funtsezko jarduerak egiten ditu.

10-Garraio publikoan jan edo edan daiteke?

Bi ordutik beherako iraupena duten EAEko garraio publiko guztietan debekatuta dago edozein janari mota kontsumitzea, alkoholik gabeko edariak izan ezik.

11-Ba al dago okupazio-mugarik garraio publikoan?

Ez, garraio publiko eta pribatuetan, ibilgailuak dituen plazak adina pertsona mugitu ahal izango dira, betiere maskara mantenduz.

12-Erre daiteke bide publikoan?

Bi metroko gutxieneko distantzia gordetzerik badago bakarrik.

13-Derrigorrezkoa al da erabilera publikoko establezimenduak eta lekuak aireztatzea?

Erabilera publikoko establezimenduek eta tokiek aireztapen iraunkorra bermatu beharko dute egunean zehar, eta lokalak ireki eta ixten direnean ere bai. Aireztapena mekanikoa bada, kanpoko airearen sarrera maximizatu beharko da, eta airearen birzirkulazioa saihestu. Aireztapen- eta girotze-sistemek indarrean dagoen araudiaren arabera eraikinetan eta lokaletan jarduteko eta mantentze-lanak egiteko gomendioak bete beharko dituzte.

14-Zein baldintzatan egin daitezke ezkontzak, jaunartzeak, bataioak eta antzeko ospakizunak?

a) Zeremonia edo ospakizun horiek kultu-lekuetan egiten badira, dekretu honetan berariaz jasotako erlijio-kultuko ekitaldiak egiteko ezarritako edukiera-arauak eta higiene- eta prebentzio-neurriak aplikatu beharko dira.

b) Ostalaritza- eta jatetxe-establezimenduetan egin daitezkeen ospakizunek establezimendu horietan zerbitzua emateko aurreikusitako baldintzak eta edukiera bete beharko dituzte.

c) Ekitaldi horiek ostalaritza- eta jatetxe-establezimenduekin bat ez datozen esparruetan antolatzen dituzten enpresek prebentzio-neurri baliokideak bete beharko dituzte, eta, nolanahi ere, Osasun Publikoaren eta Adikzioen Zuzendaritzak ezarritako jarraibideak betetzen dituen jarduketa-protokolo bat izango dute. Ekitaldi hauek ezin izango dira 22:00ak baino beranduago amaitu.

OSTALARITZA ETA JOKO ETA APUSTUEN LOKALAK

15-Zer zerbitzu eman dezakete ostalaritza- eta jatetxe-establezimenduek?

Aire zabaleko terrazetan zerbitzuak eskaini ahal izango dira eta barruan ehuneko berrogeita hamarreko edukiera izango dute. Bezero-taldeek ezingo dute mahai bakoitzean lau baino gehiago izan, eta ezingo dira bi mahai edo gehiago batu pertsona-kopuru handiagoko talde baterako, bizikideen kasuan izan ezik. Maskara erabiltzea nahitaezkoa izango da etengabe, elikagaiak edo edariak hartzen diren momentuan izan ezik. Nolanahi ere, mahai desberdinetako aulkien artean gutxienez metro eta erdiko distantzia dagoela ziurtatu beharko da.

16-Zer ordutegi dute ostalaritza- eta jatetxe-establezimenduek?

Ostalaritza- eta jatetxe-establezimenduek –zerbitzuguneetako zerbitzuek izan ezik– gehienez ere 22:00etan itxi beharko dute, eta ezingo dute 06:00ak baino lehen ireki.

17-Zerbitzuguneetan dauden ostalaritza- eta jatetxe-zerbitzuak irekita egon daitezke 22:00etatik aurrera?

Zerbitzuguneetan dauden ostalaritza- eta jatetxe-zerbitzuak irekita egon daitezke 22:00etatik 06:00etara bitartean egon ahal izango dira irekita, baina iragaitzazko erabiltzaileentzat bakarrik.

18-Lau kide baino gehiagoko familia batek jan al dezake taberna-jatetxe bateko mahai berean?

Mahai bakoitzeko bezero-taldeek ezin izango dute lau baino gehiago izan, bizikideen kasuan izan ezik.

19-Derrigorrezkoa al da ostalaritza-establezimenduetan maskara erabiltzea?

Maskara erabiltzea nahitaezkoa izango da etengabe, elikagaiak edo edariak hartzen diren momentuan izan ezik. Barruko establezimendu batean maskara behin eta berriz ez erabiltzea arrisku handiko testuingurua da.

20-Itxi al dezaket 22:00etan establezimenduaren barrualdea eta jarraitu terrazetan bezeroei arreta ematen?

Ez. Establezimenduen barrualdea eta kanpoaldea 22:00etan itxi behar dira, bezeroak ateratzea barne.

21-Jaso eta banatu al daitezke janari-eskaerak ostalaritza-establezimenduetan?

Bai, eskaerak 22:00ak arte entregatu ahal izango dira, establezimenduan bertan, eta, edonola, itxita egon beharko da jendaurreko beste edozein zerbitzutarako. Etxez etxeko banaketa 23:00ak arte egin ahal izango da.

22-Baimenduta al dago barran kontsumitzea?

Debekatuta dago barran edo zutik kontsumitzea, bai barruan, bai kanpoan, erabiltzaileek mahaian eserita kontsumitu beharko dute.

23-Joko- eta apustu-establezimendu batera joan naiteke?

Bai, joko- eta apustu-establezimenduek ateak ireki ditzakete indarrean dauden murrizketak eta ordutegiak errespetatuz.

24-Zer ordutegi dute joko- eta apustu-establezimenduek?

Establezimendu horiek, gehienez ere, 22:00etan itxi beharko dira, bezeroen hustea barne, eta ezingo dira 06:00ak baino lehen ireki jendearentzat.

25-Ostalaritza-zerbitzua duen joko- eta apustu-establezimendu batek eskaini al dezake janaria eta edaria?

Bai, ostalaritzari aplika dakizkiokeen neurri eta murrizketa berberak errespetatuz.

26-Baimenduta al dago ostalaritza-establezimenduetan jolas- edo apustu-makinak erabiltzea?

Bai, jolasten duen pertsona beti eserita egon behar du eta joko- eta apustu-lokaletarako ezarritako erabilera- eta higiene-baldintza berberetan.

27-Ba al dago futbolin edo billarrean jokatzerik ostalaritza-establezimendu batean?

Jolas, joko- edo apustu- -makinak establezimendu barruan nahiz kanpoan erabiltzeko bezala, erabiltzaileek eserita egon behar dute uneoro, eta joko- eta apustu-lokaletan ezarritako higiene- eta prebentzio-baldintza guztiak errespetatu behar dituzte.

28-Txokoak, elkarte gastronomikoak, lonjak eta antzekoak ireki al daitezke?

Ez. Txokoak, elkarte gastronomikoak, lonjak eta antzekoak itxita egongo dira.

29-% 50eko gehieneko edukiera hoteletako eremu komunetan (jantokia, kafetegia, eta abar) aplikatzen den 30 pertsonako kopurua baino handiagoa izan daiteke?

Dekretuak gehienez ere % 50eko edukiera ezartzen du kanpin-hotelen eta turismo-ostatuen eremu komunetarako, eta gune horietan ezin da inoiz 30 pertsonako muga gainditu aldi berean eta pertsonen arteko metro eta erdiko distantzia errespetatuz.

Ostalaritza-instalazio horietako gainerako aretoek edo jantokiek % 50eko gehieneko edukiera errespetatu beharko dute, beren azaleraren arabera, eta jantokien kasuan, jatetxe-zerbitzuei aplikatu beharreko araudia errespetatu beharko dute, edo, bestelako ekitaldiak antolatuz gero, barne-espazioetako bilerei aplikatu beharrekoa.

Nolanahi ere, gogorarazten da, 22:00etatik aurrera, hotelek eta bestelako ostatuek ostalaritza- eta jatetxe-zerbitzuak ostatu hartutako bezeroei soilik eskaini ahal izango dizkietela.

30-Zenbat lagunek har dezakete ostatu landetxe batean eta zein baldintzatan?

1-Landetxe bateko zerbitzua soilik alokatu ahal izango da ostatu hartzeko baimena duten pertsonen kopururako, eta ostatu hartzen duten pertsona guztiak bertan erregistratu beharko dira.

2-Gosariei, bazkariei eta afariei dagokienez, ostalaritzaren esparrurako ezarritako irizpideak errespetatuko dira:

-Mahaiko mahaikideen gehieneko kopurua lau pertsonakoa da, eta ezingo dira bi mahai edo gehiago batu pertsona gehiago elkartzeko, bizikideen kasuan izan ezik.

-Mahai desberdinetan eserita dauden pertsonen artean, gutxienez metro eta erdiko tartea utzi behar da.

-Maskara erabiltzea nahitaezkoa izango da etengabe, elikagaiak edo edariak irensten direnean izan ezik.

3-Nolanahi ere, komeni da bizikidetza-unitate baten baino gehiagoren bilkurak edo topaketak saihestea, batez ere barne-eremuetan.

KIROLA

31-Baimenduta al dago eskola-kirola?

Eskola-kiroleko entrenamenduak egin ahal izango dira, eta gehienez ere sei laguneko taldeetan antolatuta. Taldea beti pertsona berek osatuko dute, eta ezingo dira aldagelak erabili. Entrenamenduetan eta taldeko kirolak egin aurreko eta ondorengo uneetan, pertsonen arteko metro eta erdiko segurtasun-distantzia, sei laguneko taldeak eta maskara erabiltzeko oinarrizko prebentzio-neurriak gordeko dira. Eskola-kirolean maskara erabiltzea nahitaezkoa da, bai aire zabaleko kirol-jardueretan, bai barruko esparruetan. Igerilekuetan eta kanpoko jarduera fisiko handiko aparteko uneetan baino ez dira kenduko.

32-Eta eskola-kiroleko lehiaketa?

Ez.

33-Ikasleek aldagelak erabil ditzakete?

Ez. Aldagelak ezin dira erabili eskola-kirolean, erabiltzaileek erabili behar dituzten igerilekuetako aldagelak izan ezik, jakina.

34-Kendu al dezaket maskara, bakarka, hiri-inguruetan kirola egiten dudan bitartean?

Kirol-jarduera orotan, nahitaez erabili beharko da maskara. Hauek dira salbuespenak: eremu naturaletan, hirigune periferikoetan (oinezkorik gabe), igerilekuetan, lehiaketa profesionalean edo erdi-profesionalean dauden taldeen entrenamenduetan, lehiaketetan eta kanpoan egiten den jarduera fisiko biziko aparteko uneetan.

35-Derrigorrezkoa al da maskara erabiltzea kiroldegietan, gimnasioetan eta barruko esparruetan?

Bai

36-Aldagelak eta dutxa-guneak erabil daitezke?

Erabili ahal izango dira, gehieneko edukieraren ehuneko 35eko okupazioarekin. Halaber, dutxak erabili ahal izango dira, baldin eta banaka erabiltzen badira. Maskara nahitaez erabili beharko da, dutxatzeko unean izan ezik, eta une oro errespetatuko da erabiltzaileen arteko segurtasun-distantzia. Aldagelak etengabe aireztatu beharko dira erabiltzen diren bitartean eta, gainera, ireki aurretik eta itxi ondoren. Aireztapena mekanikoa bada, kanpoko airearen sarrera maximizatu beharko da eta airearen birzirkulazioa saihestu.

37-Zer ulertzen dugu kirolari erdi profesional diogunean?

Egutegi ofizialeko Estatuko eta nazioarteko lehiaketetan eta Euskal Federazioak antolatutako maila goreneko lehiaketetan parte hartzen duten kirolariak dira, guztiak kategoria absolutuan, Eta Estatuko edo nazioarteko lehiaketetan dagokien kategoria absolutua baino beheragoko kategorian. Atal honetan kategoria absolutuko maila goreneko bertoko kirol-lehiaketak sartzen dira.

38-Baimenduta al dago ehiza-jarduera bere modalitate guztietan, bai eta ibaiko eta itsasoko arrantza, kirol-arrantza eta jolas-arrantza ere, modalitate guztietan?

Bai. Nolanahi ere, beti errespetatu behar da pertsonen arteko metro eta erdiko segurtasun-distantzia, eta nahitaezkoa da maskara erabiltzea.

39-Publiko gisa joan naiteke kirol-ekitaldi batera?

Ez. Debekatuta dago jendeak kirol-ekitaldietara joatea.

40-Gimnasio bateko makina-gelan kirola egin dezaket?

Bai, banaka, maskara erabiliz, segurtasun-distantzia mantenduz eta baimendutako gehieneko edukiera errespetatuz.

41-Ikastaroak edo jarduerak taldean eskain daitezke?

Gimnasioetan, kirol-klubetan, igerilekuetan eta kiroldegietan programatutako ikastaroak edo jarduerak bakarrik egin ahal izango dira, baldin eta maskara erabiliz egiten badira, kanpoan egiten diren jarduera fisiko aparteko uneetan izan ezik. 6 pertsonako taldeetan gehienez, eta edukiera ehuneko 50era mugatuta badago.

42-Kirolari federatu bat lehiatu daiteke?

Bai.

43-Udako ohiko lehiaketak antolatu al daitezke federazioen estaldurarik ez badute?

Udan ohikoak diren kirol-lehiaketak federazioen egituratik kanpo antolatzen badira, antolatzaileek baimena eskatu beharko diete erakunde eskudunei, lehiaketa garatzeko protokolo bat erantsita. Protokolo horrek, Osasun Publikoaren eta Adikzioen Zuzendaritzaren jarraibideak betez, higiene- eta urruntze-neurri guztien jarraipena eta osasun-agintariek ezarritako beste edozein arau bermatuko ditu.

BESTEAK

44-Eskola-talde egonkor batek parte har al dezake museoetara, Aquariumetara, natura interpretatzeko zentroetara edo antzekoetara egiten diren bisitaldietan, nahiz eta talde bakoitzeko 6 pertsonako gehieneko kopurua gainditu gida bakar batekin?

Bai, baldin eta eskola-talde egonkorrak badira eta prebentziozko segurtasun-neurri guztiak errespetatzen badira, hala nola maskarak uneoro erabiltzea, eskuak desinfektatzea, segurtasun-distantziak, eta abar.

45-Azoka txikiak egin al daitezke bide publikoan?

Bai. Egiten ziren lekuetan egin daitezke, betiere baimendutako postuen % 50 gainditzen ez bada. Hala ere, Udalek beste espazio edo kokaleku batzuk gaitu ditzakete, baimendutako postu guztiek lekua izan dezaten. Maskara erabiltzea nahitaezkoa izango da beti, eta pertsonen arteko segurtasun-distantzia 1,5 metrokoa izango da.

46-Musika- eta ahots-izaerako entsegu eta emanaldi kolektibo ez-profesionalak baimenduta al daude?

Musika- eta ahots-izaerako entsegu eta emanaldi kolektibo ez-profesionalek prebentzio-neurrien protokolo bat izan beharko dute, Osasun Publikoaren eta Adikzioen Zuzendaritzak jarduera horretarako ezarritako jarraibideak jasoko dituena.

47-Baimentzen al dira dantza taldeen entseguak eta emanaldiak?

Dantza-talde ez-profesionalen entseguak baimenduta daude, eta betiere zorrotz errespetatu beharko dira pertsonen arteko segurtasun-distantziaren eta maskara erabiltzearen prebentzio-baldintzak. Nolanahi ere, prebentzio-neurrien protokolo bat izan beharko dute, Osasun Publikoaren eta Adikzioen Zuzendaritzak ezarritako jarraibideak jasoko dituena.

48-Zer edukiera errespetatu behar du saltoki txiki batek?

150 metro koadro baino gutxiagoko establezimenduek ezingo dute edukieraren ehuneko 50 gainditu.

49-Eta azalera handia bada?

150 metro koadrotik gorako azalera duten merkataritza-establezimenduek edukieraren ehuneko 40ko gehieneko edukiera baimendua izatera igaroko dira, eta, hala badagokio, gehieneko edukiera hori bera aplikatuko zaie merkataritza-guneei solairu eta saltoki bakoitzean, haien azalera edozein dela ere. Merkataritza-guneetako arduradunek neurri nahikoak jarriko dituzte muga hori betearazteko.

50-Zein baldintzapean egin daiteke hileta, beilatokia edo ehorzketa bat EAEn?

EAEn gertatzen diren hileta, beilategi edo ehorzketetan, hemen ezarritako neurriak bete behar dira:

-Hil-beiletan, 30 pertsona batu ahalko dira, gehienez, aire zabaleko espazioetan, eta 6, espazio itxietan.Bertaratzen den pertsona-kopurua txikiagoa izanez gero, ezingo da baimendutako edukieraren % 50 gainditu.

-Hildakoaren ehorzketan edo haren errausketarako agurrean, 30 pertsona egon ahalko dira, gehienez, betiere espazio irekian egiten bada. Espazio itxian eginez gero, gehienez 10 pertsona batu ahalko dira, eta, nolanahi ere, pertsonen arteko distantzia gorde beharko da.

-Kasu guztietan erabili beharko da maskara.

51-Zein da kultura- edo gizarte-ekitaldi eta -jardueren ordutegia?

Jarduera edo ekitaldi kultural edo sozialik ezingo da 22:00ak baino beranduago amaitu.

52-Egin al daitezke erkidegoen bilerak edo jabeen batzarrak?

Maiatzaren 4ko 8/2021 Errege Lege Dekretuak 2. artikuluan jasotzen du. Betebeharrak eta luzapenak etetea, jabekideen batzarrak deitu eta egiteko betebeharra etetea jabetza horizontalaren araubidearen mende dauden erkidegoetan, 2021eko abenduaren 31ra arte. Hala ere, bilerak egin ahal izango dira, betiere topaketak egiten diren lokaletan ezarritako edukiera-mugak betetzen badira, prebentziozko segurtasun-neurri guztiez gain: maskara, aireztapena, segurtasun-distantzia...

53-Zer baldintzatan ireki ditzakete gaztetxeek?

Gizarte- eta kultura-jarduerak egiteko administrazio-baimena duten lokalek kultura- edo gizarte-jarduerak edo -ekitaldiak egin ahal izango dituzte, eta ezin izango dituzte 22:00ak baino geroago amaitu. Ezarritako jarduera-debekuak eta -eteteak errespetatu beharko dira, bai eta ehuneko 50eko gehieneko edukiera ere.

Instalazioetan pertsonen arteko segurtasuna mantentzeko beharrezko neurriak ezarri beharko dira, edo, halakorik ezean, babes fisikorako ordezko neurriak. Maskara nahitaez erabili behar da.

Dagokion baimenik ez duten lokalak gazte-lonjen eta antzekoen kapituluan sartzen dira, eta, beraz, itxita egongo dira.

54-Zer baldintzatan egin behar dira haurrentzako eta gazteentzako hezkuntza-aisialdiko jarduerak?

a) Aisialdiko jarduerak antolatzen dituen erakundeak COVID-aren aurkako protokolo bat izan beharko du, prebentzio-neurriak benetan betetzen direla bermatzeko, Osasun Publikoaren eta Adikzioen Zuzendaritzak ezarritako jarraibideak betez.

b) Haurrentzako eta gazteentzako hezkuntza-aisialdiko jarduerak sei laguneko talde egonkorretan antolatu beharko dira, begiraleaz gain, eta, ahal dela, aire zabaleko guneetan. Maskara erabili beharko da beti.

c) Jantokiak erabiltzen badira, edukieraren ehuneko berrogeita hamarrera mugatuko da haien okupazioa, eta sei pertsonako talde berberak mantenduko dira, taldeen artean 2 metroko distantziarekin. Jantokiak behar bezala aireztatuta egon beharko dira.

d) Kirol-jarduerak edo artistikoak kontakturik gabe eta ikuslerik gabe egingo dira.

e) Egin beharreko jarduerek gaua igarotzea eskatzen badute, gela partekatuek baimendutako gehieneko edukieraren ehuneko 50 hartuko dute, pertsonen arteko distantziari eutsiz, eta, ahal den neurrian, sei pertsonako talde egonkorrak mantenduko dira, begiraleak edo erakundeko arduradun heldu batek gainbegiratuta.

f) Kanpin-dendak erabiltzen direnean, pertsona batek lo egin dezake denda bakoitzeko. Parte-hartzaileak bizikideak badira, denda berean lo egin dezakete. Dendak fisikoki isolatuta dauden zenbait gela baditu, gela horiek erabili ahal izango dira, eta egunero jaso, garbitu eta aireztatuko dira. Halaber, gaua bibak egiten igarotzea baimentzen da, segurtasun-distantzia eta zakuen higienea mantenduz.

55-Kultu-lekuak 22:00ak baino beranduago itxi al daitezke?

Dekretuak ez du eragozten kultu-lekuak 22:00etatik aurrera irekita egotea. Nolanahi ere, zorrotz bete beharko dituzte gehieneko edukieraren %35eko araua eta gainerako higiene- eta prebentzio-neurriak, batez ere maskara etengabe erabiltzea eta 1,5 metroko pertsonen arteko distantzia ziurtatzea. Gomendio gisa, Eusko Jaurlaritzak gaueko jarduera 23:00etatik 06:00etara mugatzea proposatu die herritar guztiei, nahita eta kontzienteki. Hori dela eta, kultu-lekuak 23:00ak baino lehen ixtea gomendatzen dugu, fededunak etxera 23:00ak baino lehen joan daitezen. Hori guztia, osasun publikoaren eta bizitzaren aldeko konpromiso indibidual eta kolektiboaren barruan.

Esteka honetan duzue dokumentua osorik: argibideak


Kick boxing-eko entrenatzaile Alberto Romillok bi urre irabazi ditu Espaniako Txapelketan

Urte luzez, Espainiako Kick Boxing-eko txapelketan teknikari gisa parte hartu ostean, aurten, lehiakide moduan parte hartu du Alberto Romillok, eta, espero ez zuen arren, bi urrezko dominagaz bueltatu da etxera: Lightcontact eta Kicklight modalitateetan lehenengo postua lortu du. Etorkizunari begira, Munduko Kick Boxing-eko Txapelketan parte hartzeko asmoa du, eta horregatik, bere entrenamendu bat nolakoa den ikusteko aukera izan dugu.


"Pentsio justuak eta egoitza duinak exijitzen ditugu!"

Sakanako Jubilatuen, Pentsionisten eta Adinekoen Koordinakundeak manifestazioa deitu zuten larunbaterako. Koordinakundeko kideek gaur egungo eta etorkizuneko pentsioak duinak izatea aldarrikatu zuten.

Horretarako, gaurko pentsioak 1.080 eurokoak izatea eta etorkizunean pentsio duinak izateko egungo gutxieneko soldata 1.200 eurokoa izatea aldarrikatu zuten.


“Herri txiki batean jaiotze hutsagatik, aukera gutxiago duzu”

Alvaro Villarrek (Aizarnazabal, 1984) «gogotsu eta ilusioz» hartu zuen joan den ekainaren 11n Aizarnazabalgo alkate kargua (Bildu koalizioa izan zen garaile). «Gauza asko ikasi beharra» du orain, hasieran. Izan ere, «egun bakoitza desberdina da»; egun batean arkitekturaz ari dira, hurrengoan baserrietako kontuez eta, hurrengoan, herritar baten arazoa konpondu nahian. «Aspertzeko astirik ez dago; are gutxiago, horietako gauza asko niretzat berriak direnean». Zer egiten zuen orain artean Alvaro Villarrek, eta zertan aldatu da bere bizimodua? Orain arte kirol arloan egin izan dut lan, kiroldegietan prestatzaile moduan, eta ikastaroak eskaintzen. Magisteritza ikasi nuen, eta leku askotan lan egin dut, arlo asko ukitu dut. Orain udaletxean 25 orduko lanaldia izango dut, eta horri heltzea pentsatzen dut. Gainera, ez dira beti 25 ordu izango, ordu gehiago egin beharko ditugu. Dena den, pilates eskola daukat Aizarnazabalen martxan, eta hori ere mantendu nahi dut, gustura nabil jendearekin eta eskatu egiten dute. Garrantzitsua da dauden zerbitzuak mantentzea. Nola etorri zen Bildutik alkatetzara aurkezteko erabakia? Hauteskundeak iristen ari ziren eta lehengo alkateak uzteko asmoa zeukan. Nik herrian gauza askotan parte hartu izan dut, baina udalean zuzenean ez nuen inoiz jardun. Udaletxean lan egiten duen lagun batek esan zidan «gaur arratsaldean hirekin hitz egin behar diagu», eta eurek proposatu zidaten zerrendaburu izatea. Erabaki zaila zen, ondo pentsatu nuen, pare bat astez jendearekin hitz egiten aritu nintzen eta denon artean ikusi genuen esperientzia ona izango zela, aukera ona zela ikasteko. Herritarrek ere estimatzen nindutela ikusita, animatu egin nintzen. Artean ez zenekiten Bildu legeztatuko zuten ala ez. Baina, baiezkoaren kasuan, Aizarnazabalen nahikoa argia zen Bilduk irabaziko zuela. Bai, baiezkoa eman nuen momentutik banekien alkate izango nintzela. Horregatik, bi hilabete horiek balio izan didate prestatzen joateko eta egoera asimilatzeko. Kargu-hartze hitzaldian gurasoei eman zenizkien eskerrak. Zergatik? Nire gurasoak Extremaduratik (Espainia) etorri ziren. Aita 10 urte zituela etorri zen, eta handik urte batzuetara ama ezagutu eta hona etorri zen hura ere. Aurrena Zarautzera etorri ziren, eta duela 35 bat urte iritsi ziren Aizarnazabalera. Beti egon dira integratuta. Ama euskara ikasteko eskoletara joan da, aitak ez du astirik izan lanagatik, baina ulertzen du. Gu ere txikitatik euskal dantzetan, abesbatzarekin euskal kantu txapelketetan, Gabonetan eta Santa Agedan abestera atera izan gara; euskal giroan hezi gaituzte. Zer proposamen eta asmo dituzue herrirako? Nondik hasiko zarete lanean? Niretzako garrantzitsuena herria dinamizatzea eta kulturaz bustitzea da une honetan. Herria polita dago, ondo dago, errepideak eta espaloiak ondo daude, etxebizitza nahikoa dago. Baina, asteburua iristen da eta ez dago kontzerturik, ez dago antzerkirik, ez hitzaldirik. Haurrentzako ere kirol aukerak falta dira. Arlo horietan hutsune handia dago. Horretan eragina izan du herrian hainbeste enpresa egoteak. Alde batetik mesedea dakar, noski; baina, bestetik, ez dio kulturari mesederik egiten. Neure lagunartetik hasita, jendeak 16 urterekin eskola utzi du eta lanean hasi da, garai onak zirelako. Behin lanean hasten zarenean, ez dituzu kultur eskaera horiek egiten, ez daukazu gogorik antzerki eskola bat sortzeko. Aurreko belaunaldietatik datorren joera da hori. Herrian bertan ez da, esaterako, musika talderik sortu. Iaz antzerki herrikoia egin genuenean, 40 lagunek hartu genuen parte; jendeak erantzun egiten du, baina lehen pausoa da kostatzen dena. Bestetik, zerbitzu gehiago eskaini nahi diegu herritarrei. Herri txikiak askotan alboratuta gelditzen dira. Autobusekin gertatzen zaigu hori, herri txikia izanik ez omen da errentagarria. Badakigu ez duela irabazirik ekarriko, baina zergak berdin-berdin ordaintzen ditugu. Orain arte ez dugu medikurik izan, eta oraindik ez dugu pediatrarik. Herri txiki batean jaiotze hutsagatik aukera gutxiago duzu. Eskolari dagokionez ere, eskola txikia delako garrantzia gutxi eman izan zaio. Orain egoera hobean dago, baina orain gutxi arte adin eta maila desberdinetakoak gela berean jartzen zituzten, eta hori ere ez da egokia. Zerbitzuak indartu behar ditugu. Zer-nolako lantaldea osatu duzue? Oso talde anitza osatu dugu, adin desberdinetakoak, neskak eta mutilak, arkitekturazaleak eta baserri mundukoak. Desberdinak baina helburu bakar batekin: herriarentzako lan egitea. Bake prozesua aurrera doa. Badira oraindik, ordea, horretan sinisten ez dutenak. Beti izan dut argi demokrazian sinisten baldin baduzu, egin beharreko lehen gauza indarkeria eta armak uztea dela, horrekin ezin dela negoziatu. Baina, egia esan, aspertuta nago bai alde batekin, bai bestearekin, batzuek presoak erabili izan dituztelako eta, besteek, terrorismoaren biktimak. Bakoitzak berea soilik ikusten du. Ezin dira manifestazioak ilegalizatu, jendea jo edo torturatu, eta ezin da zure helburuak lortzeko inor erail. Arazo guztietan erdibideak daude. Heziketa behar da, jendeak irakur dezan zer gertatzen den eta nondik datorren, nondik eta nola sortu zen Euskal Herria; informazioan eta elkarrizketan oinarritutako gizartea sortu behar da eta Bilduk horren aldeko proiektua izan nahi luke.


Jakes Esnalen justizia gastuetarako sostengu kanpaina bat abiatu dute

Ziburuko eta Donibane Lohizuneko elkartasun komiteak jarri du martxan diru bilketa, sarean: 2.500 euro lortzea dute helburua. Esnal baldintzapean aske geratzeko bigarren eskariari kasazio helegitea jarria diote.

Ziburuko eta Donibane Lohizuneko elkartasun komiteak (Lapurdi) sostengu kanpaina bat abiatu du Jakes Esnal euskal presoaren justizia gastuei aurre egiteko. Sarean abiatu dute diru bilketa, eta helburua ere jarria diote: 2.500 euro lortzea. Datozen 55 egunetan egiten ahalko zaio ekarpena.

Donibane Lohizunekoa da Esnal, eta 1990eko apiriletik dago espetxean: guztira 31 urte daramatza preso. 2008tik dauka baldintzapean aske geratzeko eskaera egiteko aukera, eta orotara bi galde eginak ditu: lehena Zigor Auzitegiak berak baztertu zuen; bigarrena, aldiz, onartu egin zuen auzitegiak. Fiskalak helegitea jarri zion, ordea, eta Dei Auzitegiak erabaki zuen Esnal baldintzapean aske uzteari uko egitea. Kasazio helegitea jarria du orain defentsak, eta elkartasun komiteak jakinarazi du prozedura horiek guziak «kostu handia» direla senideentzat: «Gastuak arintzeko asmoz, dirua biltzeko kanpaina bat abiatzea erabaki dugu. Zuen emaitzak gastu horiei aurre egiteko erabiliak izanen dira».


Gaztetxean mendia nagusi

Legazpiko Gazte Asanbladak Mendi Astea berreskuratu du, urte batzuetako etenaren ondoren. Hainbat ikus-entzunezko eta solasaldi antolatu dituzte hilaren 13tik 16ra bitarterako. Mendiarekin zerikusia duten jarduera ezberdinak praktikatzen dituzten kirolariak gonbidatu dituzte aurtengo ediziorako, eta horien artean, hainbat legazpiar daude.

Kirolarien eskutik, Laponia, Aconcagua, inguruko mendiak eta Eginoko paretak ezagutzeko aukera izango da. Emanaldi guztiak Gaztetxean izango dira.

Laponiatik Eginora

Laponian izandako bi emakumeen bizipenek emango diote hasiera Mendi Asteari hurrengo asteartean, hilak 13, 19:00etan. Barrundiako (Araba) Nerea Iztuetak eta Leire Urretxok Laponia, bakardade zuria lana aurkeztuko dute, Finlandiako Urho Kekkonen Parke Nazionalean eginiko eski ibilaldiari buruzkoa.

Hurrengo egunean, hilak 14, Patagonia ezagutzeko aukera izango da, 19:00etan. Ander Ibarguren eta Unai Segurajauregi legazpiarrek Julen Agiriano eskoriatzarrarekin Hego Ameriketako paraje haietara egindako espedizioa gogoratuko dute. Pandemia aurretxoan izan ziren, eta klima aldaketak hango bailaretan duen eragina jaso dute dute Aconcagua, harri egarri ikus-entzunezkoan.

Ostegunean, hilak 15, gertuagoko mendietan murgilduko du publikoa Urretxuko Aritz Egeak, 19:00etatik aurrera. Mendi korrikalariak bere lorpenei eta erronkei buruz hitz egingo du Mendia korrika biziz izenburuko saioan zehar.

Amaitzeko, Arabako Eginoko paretak izango dira hizpide ostiralean, 18:00etan, Egino bizirik, enamorados de unas piedras lanean. Legazpiko Iban eta Josema Berrocoso eta Naur Jungitu El Muelas aguraindarra dira egileak, eta Eginoko eskalada gunea izango dute hizpide. Izan ere, gune hori berreskuratzeko eta indartzeko asmoarekin martxan jarri den Egino bizirik proiektuko bultzatzaileetako batzuk dira hiru eskalatzaileak.

Hain zuzen, Mendi Aste honetako saio guztietan proiektu hori laguntzeko errifak salduko dituzte, eta Legazpin ekoitzitako produktu bete otar bat zozkatuko dute.

Eski irteera

Gaztetxeko Mendi Asteari borobiltzeko urteroko eski irteera egingo dute. Baqueirara (Herrialde Katalanak) joango dira, otsailaren 11n eta 12an. Izena emateko eguna abenduaren 22a izango da. Gaztetxean bertan izango da izen-ematea, 18:00etatik aurrera. Jarduera honek arrakasta handia izaten du legazpiarren artean, eta urtero autobusa oso azkar betetzen da.


Zaintza onak familian

Urtea gorabehera askorekin amaitu genuen, eta badirudi COVID-19 pandemia ez dela amaitzen; urtebete daramagu lehenengo, hobera egiten ari garela dirudiela eta erlaxatu egiten gara; ondoren une kritikoagoak izaten ditugu, non larritasunak eta beldurra itzultzen zaizkigun, baita nekea ere. Irteteko eta harremanak izateko gogoa dugu, baina aldi berean, gomendagarria ez dela ikusarazten diguten egoerak agertzen dira... Azken finean, kontrako emozio asko, guraso gisa familian egiten den kudeaketari gehituta, ez dutenak laguntzen.

Prebentzio Programetatik ikusten dugu garrantzitsua dela gure seme-alabekin hezkuntza eta osasun emozionala lantzea, baina orain, bereziki, garrantzitsuagoa dela. Horrela, Prebentzio Programetatik gure aletxoa jarri nahi izan dugu, familiei egutegi bat helaraziz, hamabi ideiekin, hilabete bakoitzeko ideia batekin. Zein garrantzitsua den noizean behin gelditzea, daramagun bizimodu azeleratu honetaz jabetzeko, eta pentsatzea zein garrantzitsua den familia sustatzea eta familia gisa lan egitea. Ideia hauek ez dira berriak, baina ez dago soberan noizean behin irakurtzea eta kontzientzia hartzea. Lan emozionala egitea zein garrantzitsua den, eta bide batez, gure seme-alabak identifikatzea. Guzti hau gure seme-alaben etorkizunean inbertsioa egitea da, gure familia baita.

Egutegian ideia hauek agertzen dira:

Dauzkagun seme-alabak onar ditzagun, ez eduki nahiko genituzkeenak.

Gure seme-alabek eta imitatzen dituzten ereduak begiratzen duten ispilua gara.

Esperimentatzea funtsezkoa da ikasteko, eta euren autonomia sustatuko dugu.

Pertsonak bakarrak gara, konparazioek ez dute hazten laguntzen.

Zailtasunei erreparatu beharrean, aukerak sustatu.

Gure seme-alabei denbora eskaini eta haien arazoak edo kezkak entzun.

Gure seme-alabei maite ditugula esatea.

Mugak beharrezkoak dira gure seme-alaben hezkuntzan. Egin ditzagun maitasunetik.

Umoreak gure seme-alabekiko hezkuntza lana erraztuko digu.

Errespetua da gure seme-alabei irakatsi diezaiekegun balio garrantzitsuenetako bat.

Sentimenduen erabilera gurasoengandik seme-alabengana transmititzen da.

Gure seme-alabek egiten dutenaz interesatzeak garrantzitsuak sentiarazten ditu.

Aipatu egutegia abendua eta urtarrila bitartean iritsiko da Lehen Hezkuntzako seme-alabak dituzten familien etxeetara. Erabilgarria izatea espero dugu, eta urteko hilabete bakoitzean aipatu ideiaz hausnartzea eta gozatzea.


Patata tortilla lehiaketako uneak


Rafael Berrio ulertzeko

Musikari donostiarraren sormen lana erakusteko, erakusketa bat jarri dute ikusgai Donostian. Argazkiak, libretak, musika tresnak eta beste bildu dituzte


Zuri-beltzezko argazkien lilurak hartu ditu Oxford aretoko hormak

Zumaiako 31. argazki lehiaketara aurkeztutako 35 lan erakutsiko dituzte abuztuaren 12ra bitartean Oxforden. Francisco Javier

Dominguez Garciak irabazi du aurtengo argazki lehiaketa

Zuri-beltzezko argazkiei zuzendutako argazki lehiaketaren 31. edizioa egin da aurten, eta gaia Lanbideak eta ogibideak izan da. Aurtengoan 247 lan aurkeztu dituzte lehiaketara. Euskal Herriko, Espainiako edota Argentinako argazkilariek hartu dute parte. Distira elkarteko antolatzaileak pozik azaldu dira parte hartzearekin, eta, are gehiago, argazkien mailarekin.

Epaimahaia Ainara Garciak, Mari Jose Cuellik eta Jose Luis Irigoyenek osatu dute, eta lehen saria Francisco Javier Dominguez Garcia argazkilari andaluziarrari eman diote Pastoreo en la planicie dron batekin ateratako lanagatik. Bigarren saria Oscar Manso Navas gasteiztarrak irabazi du The writer argazkiagatik; hirugarrena Santi Viladric Pujol kataluniarrak S/T-1 argazkiagatik; eta zumaiar onenarena Peio Romatet Esteibarrek Saretartean lanagatik.

Irabazleak eta hirugarren saridunak ezin izan zuten ostiralean Alondegiko aretoan egindako sari banaketa ekitaldian parte hartu; bai, ordea, Mansok eta Romatetek. Manso Navasek iaz lehen saria irabazi zuen eta aurten hirugarrena irabaztearekin pozik agertu da. Zumaian beti ondo tratatu izan dutela azpimarratu du. Saritua izan den lana autoerretratu bat dela azaldu du. Bere beste lan bat ere ikus daiteke erakusketan. Romatetek, berriz, orain urte batzuk Getariako portuan ateratako argazki batekin hartu du parte. Saregileak lanean ikusten dira zumaiar onenaren saria merezi izan duen irudian.

Bestalde, Argizaiola lehiaketako finalerako sailkatu diren Euskal Herritik aurkeztutako hiru argazki onenak ere aukeratu dituzte epaimahaikideek. Oscar Manso Navasen The writer, Jose Agustin Gurrutxaga Garagarzaren Comienza un nuevo dia, eta Oscar Gaskon Marañonen Arreglando la calle dira hiru lan horiek.

Lehiaketara aurkeztutako 35 lan onenekin erakusketa jarri dute. Erakusketa hori abuztuaren 12ra arte izango da zabalik Alondegiko Oxford aretoan., egunero, 18:30etik 20:30era bitartean.